МУРОЖААТНОМА – Huquqbon\n6-ЎЗГАЧА ФИКРЛИЛИККА ҚАРШИ ДАВЛАТ СИЁСАТИ, ДАВЛАТ ТЕРРОРИЗМИ, МУРОЖААТлар, Юсуф Жума, ҲУҚУҚБОНЛАРНИ ТАЪҚИБ ҚИЛИШ\nYanvar 12, 2008 huquqbon\n2007 йил 9 декабрдан 10 декабрга ўтар кечаси Ўзбекистонда бир оилага нисбатан мисли кўрилмаган шиддатли қуролли ҳужум амалга оширилди. Ҳукумат қарори билан жўнатилган, автоматлар билан қуролланган 200дан ошиқ махсус кучлар қўшинлари бир хонадонга ҳужум қилишди.\nАгар бу қуролли ҳужум террористлар жойлашиб олган бир жойга қаратилган бўлганида бундай қуролли ҳужумдан ҳеч ким ҳайрон қолмас эди.\nАммо кечаси қуролли ҳужум қилинган уйда шоир Юсуф Жума ва унинг катта оиласи (рафиқаси, 5 ўғли, қизи, келинлари ва неваралари билан) яшар эди.\nБу оила Ўзбекистондаги оғир иқтисодий ахволга қарамасдан, кўплаб оилалар қатори, ўз меҳнати билан бир амаллаб ўз кунини кўрар эди. Аммо тўсатдан 9 декабрь кечаси бу оилага уюштирилган қақшатқич қуролли ҳужум бир кечада катта бир оиланинг хонадонини тилка-пора қилиб ташлади. 2 соат давомида автоматлардан отилган ўқлар остида бир неча уй ҳайвонлари ўлдирилди. Махсус кучлар қўшинлари шоир яшайдиган хонага кириб, у ерни чунонам ўққа тутишди. Агар шоир ўша сонияда ўша хонада бўлганида у ўлдирилган бўлар эди.\nФақат тасодиф ва хушёр қўшниларнинг огоҳлантириши туфайлигина бу оила штурмдан бир неча дақиқа олдин панага яширинишга улгурди ва шу билан ўз жонларини асраб қолдилар..Штурм тугагач аскарлар бу хонадонни оккупация қилиб, у ерда эрталабгача ўтириб чиқишган.\nЭртасига шоирнинг ҳамма молк-мулклари мусодара қилинган. Шоир ва унинг 3 ўғли жиноятчилар деб эьлон қилиниб, қидирувга берилган, уларнинг суратлари ҳамма жойларга ёпиштирилган, Ўзбекистон телевидениясида эса улар ҳақида қидирувда бўлган ва оғир жиноят содир этган жиноятчилар деган, ахборотлар тарқатилган.\nҚочиб юришга мажбур бўлган шоир Юсуф Жума ва унинг ўғли Бобир Юсуфжон ўғли 17 декабрда Тошкент вилояти Янгийўл туманида милиция томонидан хибсга олинган. Баъзи маълумотларга кўра шоир ва унинг ўғли Бухоро вилоятига олиб кетилган. Бугун улар вилоят Миллий хавфсизлик хизмати (МХХ) ва прокуратураси томонидан тергов қилинмоқда. Уларга «милицияга қаршилик кўрсатиш ва милиция ходимига тан жароҳати етказиш» каби уйдирма айблар қўйилган.\nИслом Каримов бошқараётган Ўзбекистон ҳукуматининг шоир Юсуф Жума ва унинг оиласига қарши уюштирган шиддатли ҳужумига сабаб – бу ҳукуматнинг халққа қарши олиб бораётган репрессив сиёсатига қарши шоирнинг ҳеч қўрқмасдан айтган фикрлари, ёзган шьерлари ва асоссиз қамоққа олинган ўғли Машрабни озод қилинишини талаб қилувчи намойиш-пикетга чиқишлари бўлган.\nҲеч қайси мамлакатда шоирни шеърлари учун суд қилмайдилар, бироқ Юсуф Жума 2001 йилда ўз шеърлари учун маҳкамага тортилган ва у суд қилинган эди.\nШоир декабр ойида Бухоро вилоятида туркум норозилик акциялари ўтказган, «Диктатор Каримов истеъфога чиксин!», «Машраб Юсуфжон ўғли озод этилсин!» деган шиорларни ўз машинасига ёпиштириб уни шаҳар кўчаларида ҳайдаб юрган.\nУнинг хонадонига қарши уюштирилган қуролли ҳужум 9 декабрь кечаси бўлган, 10 декабрда эса Ислом Каримов Бухорога келиб ўз сайловолди йиғилишини ўтказган.\nБу штурмни нега айнан ана шундай шиддатли ва айнан 9 декабрб кечаси ўтказилганлигининиг сабаби ягона. Президент Каримов ўзининг президентлик муддатини яна 7 йиллик муддатга ҳар қандай йўл билн бўлсада ўзайтириш учун қаттиқ ҳаракат қилаётган бир пайтда унинг истеьфосини талаб қилувчи шиорларнинг кўчаларда пайдо бўлиши Ислом Каримов учун мутлоқ ҳазм қилиб бўлмайдиган бир ҳол эди.\nШу сабаб айнан Президент Ислом Каримовнинг шахсан ўзи Бухоро вилояти ҳокимиятига «Юсуф Жуманинг овозини ўчир! Уни оила билан у ердан умуман йўқот!» деган кескин топшириқ берганлиги шубҳасиздир.\nАкс ҳолда ҳеч қачон бирор бир ҳукумат ташкилоти бир оилага қарши бундай шиддатли қуролли ҳужум уюштира олмас эди.\nШоирнинг Бухоро вилоятидаги шахсий уйи ва буюмлари куч ишлатар тизим ходимлари томонидан талон- тарож қилинган, уй ҳайвонларининг айримлари отиб ўлдирилган, оиланинг барча мол-мулклари мусодара қилинган, конституциявий тузумга тажовуз қилганликда айбланган турмуш ўртоғи Гулнора Олтиева ўзиниг уч фарзанди билан мамлакатдан чиқиб кетишга мажбур бўлган.\nБиз сизларга шуни маълум қиламизки, Ўзбекистон ҳукумати «Фуқаровий ва сиёсий ҳуқуқлар ҳақидаги халқаро Пакт»ни имзолаган ва яна бир қанча халқаро битимларга қўшилган. Аммо ҳукумат мана 18 йилдирки ўз фикрини эркин ифода этган, ҳукумат олиб бораётган сиёсатга қарши ўзининг норозилик акцияларини тинч йўллар билан ўтказаётган кишиларга нисбатан зўравонлик, таъқиб ва босимлар йўли билан жавоб бериб келмокда.\nБундай зўравонликка асосланган сиёсат оқибатида бугун Ўзбекистон қамоқхоналари минглаб ижодкорлар, ёзувчи ва шоирлар, илм-фан намояндалари, демократик мухолифат ва оддий диндорлар билан тўлиб тошиб кетган. Улар ичида ёзувчи Мамадали Маҳмудов, журналист Муҳаммад Бекжон, собиқ парламент вакиллари Мурод Жўраев, Самандар Қўқонов, Марказий Осиёда таниқли имом Абдували қори Мирзоев каби минглаб инсонлар бор. Уларнинг барчаси уйдирма айблар билан қамоқларга олинганлар ва шу сабаб уларинг барчалари озод қилинишлари керак.\nБугун биз яқинда қамоққа олинган шоир Юсуф Жума ва унинг икки фарзанди ҳаётидан қаттиқ ташвишдамиз ва сизлардан уларни зудлик билан озодликка чиқарилишида ёрдам беришларингизни сўраймиз. Агар Юсуф Жума ва унинг фарзандлари Машраб ва Бобир зудлик билан қамоқдан озод этилмас экан, у ҳолда улар ҳам бошқа минглаб асоссиз қамалган маҳбуслар сафига жўнатилишлари мумкин.\nХалқнинг шоирлари ва ёзувчиларига нисбатан қилинаёган зулм ва зўравонликлар – бу халққа нисбатан қилинаётган ваҳшийликларнинг энг паст кўринишидир!\nТолиб Ёқубов, Ўзбекистон Инсон Ҳуқуқлари Жамияти раиси, физика-математика фанлари номзоди, Франция\nОбидхон қори Назаров, имом, Швеция\nХайрулла Исматуллаев, (Khairoulla Ismatoullaev), Висконсин-Мэдисон Университети Осиё тиллари ва Маданияти Департаменти, (Department of Languages & Cultures of Asia University of Wisconsin-Madison), АҚШ.\nЮсуф Расулов, Қувғиндаги ўзбек ижодкорлари Уюшмаси раиси, http://www.yangidunyo.com интернет нашри соҳиби, журналист ва шоир, Швеция.\nҲазратқул Худойберди, ҳуқуқ ҳимоячиси ва мухолифат вакили, http://www.stopdictatorkarimov.com нашри соҳиби, Швеция.\nҒафуржон Йўлдошев, ёзувчи ва журналист, «Озодлик» радиоси мухбири.\nАваз Фаёзов, ўзбек мухолифат фаоли, Швеция.\nДўстназар Худойназаров, ЭРК партиясининг Оврупо бўлими координатори, ижодкор, Швеция.\nТўлқин Қораев, мустақил журналист, Швеция.\nTagged Юсуф Жума\nNext postИслом Каримов ва Абдураҳим Пўлатов: Параллеллар


ХОРИОЭПЕНДИМАТИТ » Тиббий психология – Расмий сайт\nЯнгиликлар » Энциклопедия » ХОРИОЭПЕНДИМАТИТ\nБош мия қоринчалари эпендимаси ва хориоидал чигаллари яллиғланишига хориоэпендиматит деб айтилади. Хориоэпендиматит ликвор ишлаб чиқарилиши, қайта сўрилиши ва циркуляцияси бузилиши билан намоён бўлувчи касаллик. Бу касаллик, асосан, ёшларда учрайди.\nТарихи. 1933 йили H. Claude ички гидроцефалия билан намоён бўлувчи патологик ҳолатларни "вентрикулит" деб атаган. Кейинчалик "вентрикулит" атамасининг қуйидаги синонимлари пайдо бўлади: вентрикуляр менингит, перивентрикуляр энцефалит, эпендимит, эпендиматит. Булар ичида "вентрикулит" атамаси кўп қўлланилган ва унга деярли иккиламчи патологик ҳолат, яъни менингит, менингоэнцефалит ва мия абсцесслари асорати деб қаралган. Шу боис бўлса керак, вентрикулитга алоҳида нозология сифатида эътибор берилмаган. Табиийки, уни олдиндан аниқлаш, ташхис қўйиш ва даволаш тамойиллари ҳам етарли даражада ишлаб чиқилмаган.\nАйтиш жоизки, "вентрикулит" атамаси нотўғридир. Чунки "ventricula" – қоринча дегани, қоринча эса яллиғланмайди. Бу касалликда мия қоринчалари эпендимал қавати ва унинг қон томир чигаллари (хориоидал чигаллар) яллиғланади. Шуларни эътиборга олиб, 1972 йили Наби Мажидов томонидан "Хориоэпендиматит" атамаси таклиф этилган ва қабул қилинган. Наби Мажидов бу касалликнинг этиологияси, патогенези, клиник турлари ва кечишини экспериментал усуллар билан батафсил ўрганди, унга ташхис қўйиш ва даволаш тамойилларини ишлаб чиқди. Кейинчалик "Хориоэпендиматит" атамаси "Катта тиббиёт энциклопедияси"га киритилди. Чунки бу атама касалликнинг патогенези, патоморфологияси ва клиникасини ўзида тўла мужассамлаштирган эди.\nЭтиологияси. Хориоэпендиматит ҳам лептоменингитга ўхшаб полиэтиологик касаллик. Лептоменингитни юзага келтирувчи деярли барча этиологик омиллар хориоэпендиматит сабабчиси ҳамдир. Шунинг учун бу иккала касаллик аксарият ҳолларда биргаликда намоён бўлади. Демак, хориоэпендиматит этиологияси грипп ва бошқа вирусли инфекциялар, тонзиллит, синуситлар, отит ва бод касаллигидир. Шунингдек, специфик инфекциялар (бруцеллёз, сил, захм) ва паразитар касалликлар (цистицеркоз, токсоплазмоз) да ҳам хориоэпендиматит ривожланади. Менингитлар ва мия абсцессларида инфекцион жараённинг мия қоринчаларига ўтиши сабабли ҳам хориоэпендиматит шаклланади. Бундай хориоэпендиматитлар жуда оғир кечади.\nХориоэпендиматит ривожланишида бош мия жароҳатининг ҳам ўрни катта. Бироқ унинг ўзи алоҳида хориоэпендиматитни юзага келтира олмайди. Бунинг учун қўшимча инфекцион омил таъсир кўрсатиши керак. Кўпинча бош мия жароҳатларида мия қоринчалари кенгайиб қолишининг асосий сабаблари – эпендимал қаватда рўй берган пердиапедик геморрагиялар, ишемия ва гипоксия. Бир-бирига боғлиқ ушбу патологик жараёнлар эпендимал қават атрофияси билан тугалланади. Бунинг натижасида ликвор ишлаб чиқарилиши ҳам, қайта сўрилиши ҳам бузилади ва, оқибат, посттравматик ИКГ ривожланади. Бу ҳолатни Наби Мажидов "посттравматик асептик хориоэпендиматит" деб атаса, бошқа муаллифлар "постравматик интракраниал гипертензия" деб ном берган.\nПатогенези. Лептоменингит патогенезидаги каби хориоэпендиматит патогенезини ҳам аутоиммун-аллергик яллиғланиш реакциялари белгилаб беради. Маълумки, мия қоринчалари эпендимаси капиллярларга бой. Бу ерга инфекциялар ликвор йўллари, қон томирлар, периваскуляр бўшлиқлар ва контакт йўл орқали етиб келади. Мия қоринчаларининг эпендимал қавати ва хориоидал чигалларига етиб келган инфекциялар реактив яллиғланиш жараёнларини бошлаб беради. Хориоидал чигаллар патоген омилларга жуда сезгирлиги билан ажралиб туради. Шу боис, ўткир нейроинфекциялар хориоидал чигалларда ликвор ишлаб чиқарилишини касалликнинг биринчи куниёқ кучайтириб юборади. Аммо касалликнинг ўткир даври ўтгач, ликвор босими яна ўз ҳолига қайтади. Чунки ортиқча ликвор қайта сўрилади. Агарда хориоидал чигаллардаги патологик жараён давом этаверса, хориоэпендиматит ривожланади.\nЎткир инфекциялар тез-тез такрорланаверса ёки сурункали инфекциялар қўзғалиб турса, мия қоринчаларининг эпендимаси, субэпендимал қавати ва хориоидал чигалларида яллиғланиш жараёнлари бошланади. Бу эса хориоэпендиматит ривожлана бошланганидан далолат беради. Касалликнинг ўткир даврида яллиғланиш жараёнлари ликвор гиперсекрецияси билан намоён бўлади. Бу босқич хориоэпендиматитнинг гиперсекретор босқичи деб айтилади. Ўртача 2 ҳафтадан 2 ойгача давом этувчи бу даврда ИКГ ривожланади. Узоқ давом этувчи сурункали яллиғланиш жараёнлари қоринчаларнинг ликвор ишлаб чиқарувчи тўқималари деструкцияси ва атрофияси билан тугалланади. Касаллик шу алфозда давом этаверса, бир неча ой ёки йиллардан сўнг ликвор секрецияси ва резорбцияси пасаяди. Бу эса хориоэпендиматитнинг арезорбтив босқичи бошлаганини кўрсатади.\nКлиникаси. Хориоэпендиматит клиникаси умумий ва локал неврологик симптомлардан иборат бўлиб, уларнинг қай тарзда намоён бўлиши касаллик этиологияси ва даврига боғлиқ. Ўткир вирусли инфекциялардан сўнг ривожланган хориоэпендиматитлар умуминфекцион белгилар билан бошланади. Бу даврда ИКГ белгилари пайдо бўла бошлайди. Бемор кучли диффуз бош оғриғи, кўнгил айниши, қусиш ва бош айланишдан шикоят қилади. Қўшимча текширувлар кўз туби димланиши, ликвор босими ошиши ва, албатта, мия қоринчалари кенгайганини кўрсатади.\nКасалликнинг ўткир ва нимўткир даврлари орасидан аниқ бир чегара ўтказиш қийин. Хориоэпендиматитнинг бу даврлари, одатда, 2 ҳафтадан 1–2 ойгача давом этади ва ликвор гиперсекрецияси билан намоён бўлади. Хориоэпендиматит бош оғриқ ва кучли ифодаланган вегетатив бузилишлар билан бошланади. Юз гиперемияси, гипергидроз, қизил дермографизм, енгил гиперсаливация ёки оғиз қуриши, уйқусизлик ёки кўп ухлаш, кардиалгия, реактив артериал гипертония ёки гипотония, синкопал ҳолатлар, тахикардия, умумий титроқ, совқотиш ёки қизиб кетиш, акроцианоз, полиурия каби вегетатив бузилишлар кузатилади. Бу симптомларнинг кўп учраши гипоталамусда жойлашган вегетатив марказларнинг ортиқча қўзғалиши билан боғлиқ. Вегетатив симптомлар билан бирга, гиперстеник невроз белгилари ҳам аниқланади.\nБошқа объектив неврологик симптомлар кам кузатилади. Тригеминал ва оксипитал нуқталар ҳамда кўз олмаларини босиб текширганда оғриқ пайдо бўлади. Оғриқ, шунингдек, калла қутисини перкуссия қилиб текширганда ҳам кузатилади ёки кучаяди. Кўз олмалари ҳаракатлари оғриқли бўлади ва енгил горизонтал нистагм аниқланади. Пай рефлекслари иккала томонда ҳам ошади. Сезги бузилишлари умумий гиперестезия кўринишида намоён бўлади. Аксарият ҳолларда қўлларда тремор ва Ромберг синовида енгил чайқалиш пайдо бўлади. Бу симптомларнинг барчаси ликвор босими ошиши ва шу сабабли интракраниал бўшлиқларнинг кенгайиши билан боғлиқ. Демак, хориоэпендиматитнинг ўткир ва нимўткир даврлари учун ИКГ жуда хос.\nАгар ташхис ўз вақтида аниқланмаса ва фаол даволаш муолажалари талаб даражасида ўтказилмаса, касаллик аста-секин сурункали даврга ўтади. Хориоэпендиматитнинг сурункали даврга ўтиши, одатда, 2 ойдан сўнг бошланади.\nКасалликнинг сурункали даврида турли даражада ифодаланган ликвородинамик бузилишлар пайдо бўлади, яъни ликвор гиперсекрецияси гипосекреция билан, гипертензион синдром гипотензион синдром билан алмашинади. Аммо бундай алмашинув ҳар доим ҳам кузатилавермайди. Шунинг учун ҳам сурункали гипертензион синдром билан кечувчи хорио-эпендиматитлар кўп учрайди.\nИнтракраниал гипертензия билан кечувчи хориоэпендиматит клиникаси. Асосий симптомлари – кучайиб турувчи доимий бош оғриқ ва кўришнинг пасая бориши. Бош оғриқ, одатда, диффуз тарзда намоён бўлади, худди бош ичига сув тўлдирилгандек лўқиллаб оғрийди. Оғриқ кўз соққаси, чакка ва энса соҳаларида янада кучлироқ ифодаланади. Бемор бошини энгаштирса, кучанса ва жисмоний ишлар билан шуғулланса, оғриқ зўраяди. У баланд ёстиқда ётишни хуш кўради, чунки паст ёстиқда ётса, бош оғриғи янада зўраяди. Бош оғриғи кучайган пайтларда беморнинг кўнгли айниб, баъзан қайт қилади. Бу оғриқлар, одатда, калла соҳаси гиперестезияси билан намоён бўлади. Бемор об-ҳаво ўзгаришлари ва иссиқ-совуққа жуда сезгир бўлади. Куннинг исиб кетиши ҳам, совиб кетиши ҳам бош оғриғини кучайтириб юборади. Бош оғриғи, шунингдек, спиртли ичимликлар истеъмол қилганда, психоэмоционал зўриқишлар, ҳайз кўриш даври ва шу каби бошқа вазиятларда зўраяди. Бош айланиши кучайиб, координация бироз бузилади. Шунингдек, бемор қулоқ шанғиллаши ва "битиб" қолиши, паришонхотирлик, хотира пасайиши, уйқусизлик, умумий ҳолсизлик ва тез чарчаб қолишдан ҳам шикоят қилади.\nКўриш функцияси иккала кўзда ҳам аста-секин пасая боради. Айтиш жоизки, сурункали давом этувчи гипертензион синдромда ҳам, гипотензион синдромда ҳам кўриш функцияси пасаяди. Чунки ҳар қандай ликвородинамик бузилишлар бош мияда ва, айниқса, оптико-хиазмал соҳада микроциркуляция бузилиши билан кечади. Хориоэпендиматит билан базал лептоменингитнинг биргаликда намоён бўлиши ҳам кўриш функцияси пасайишининг асосий сабабларидан биридир. Бундай беморда кўрув нервининг иккиламчи атрофияси ва кўрув нерви диски димланиши аниқланади. Чунки кўрув нервлари ишемия ва гипоксияга жуда сезгир.\nКасалликнинг ўткир ва нимўткир даврларида аниқланган неврологик симптомлар унинг сурункали даврида ҳам кузатилади ва доимий тус олади. Вегетатив симптомлар эса касалликнинг ўткир давридагидек ранг-баранг бўлмайди. Кейинчалик енгил ва тарқоқ даражада ифодаланган когнитив бузилишлар ривожланади.\nИнтракраниал гипотензия билан кечувчи хориоэпендиматит клиникаси. Хориоэпендиматитнинг бу тури нисбатан кам учрайди. Чунки касалликнинг гипертензион синдром билан кечувчи босқичида аксарият беморлар даволаниб кетишади. Агарда хориоэпендиматит ўз вақтида аниқланмаса ёки этиопатогенетик даволаш муолажалари талаб даражасида ўтказилмаса, гипертензион синдромли хориоэпендиматит гипотензион синдромли хориоэпендиматитга ўтади. Бунинг яна бир сабабларидан бири – хориоэпендиматит ташхисини қўймасдан, беморни бошқа касаллик сифатида даволашдир.\nХориоэпендиматитнинг бу даврида ҳам бош оғриқлар давом этади, бироқ улар гипертензион бош оғриққа хос хусусиятларни йўқотади. Неврастеник симптомлар ва когнитив бузилишлар доимий тус олади. Неврологик статус текширилганда қорачиқлар фотореакцияси пасайиши, горизонтал нистагм, тригеминал иннервация бузилиши (юзда гипестезия соҳалари ва оғриқлар), VII ва XII нервларнинг марказий фалажлиги, пай рефлексларининг иккала томонда ҳам ошиши, вегетатив симптомлар ва енгил вестибуло-координатор бузилишлар аниқланади.\nИнтракраниал гипотензия хориоэпендиматитнинг сўнгги босқичида ривожланади. Бу даврга келиб мия қоринчаларининг эпендимал қавати ва хориоидал чигаллар атрофияга учрайди. Бу патологик жараён диффуз тарзда намоён бўлса, хориоидал чигалларнинг секретор фаолияти пасаяди ва ликвор гипотензияси ривожланади. Эпендимал қаватдаги атрофик жараён нафақат ликворнинг нормал секрецияси, балки унинг резорбциясини ҳам сусайтириб юборади. Бу давр хориоэпендиматитнинг арезорбтив босқичи деб аталади. Агарда мия қоринчалари деворларидаги атрофик жараён мия тўқимасига ҳам ўтса, энцефалитик симптомлар юзага келади. Бунда енгил ифодаланган экстрапирамидал бузилишлар, краниал нервлар иннервациясининг бузилиши, мияча симптомлари (мияча йўллари зарарланиши сабабли), дисмнестик синдром, вегетатив ва нейроэндокрин бузилишлар пайдо бўлади.\nОкклюзион хориоэпендиматит. Маълумки, ликвор йўллари бекилиб қолиши окклюзион хориоэпендиматит ривожланишига олиб келади. Унинг асосий сабаблари – мия абсцесси, йирингли менингит ва менингоэнцефалитлар. Шу боис, окклюзион хориоэпендиматит болаларда кўп учрайди. Бош мия пардалари ва мия тўқимасидаги йирингли яллиғланиш жараёнларининг ликвор йўллари орқали ёки контакт йўл билан мия қоринчаларига ўтиши окклюзион хориоэпендиматит ривожланишига сабабчи бўлади.\nЛиквор йўллари асосан Монро тешиги, Силвий сув йўли ва орқа краниал чуқурча соҳасида (Люшко ва Мажанди тешиклари) окклюзияга учрайди. Барча окклюзион хориоэпендиматитлар кучли гипертензион-гидроцефал синдром билан намоён бўлади ва оғир кечади.\nМонро тешиги окклюзиясида ён қоринчалар асимметрик тарзда кенгайиб кетади. Силвий сув йўли окллюзиясида ён қоринча ва III қоринча кенгаяди ва гидроцефалия ривожланади. Люшко ва Мажанди тешиклари окклюзиясида Брунс синдроми пайдо бўлади ва беморнинг ҳаёти учун ўта хавфли ҳолат юзага келади. Хориоэпендиматитнинг қолган турлари окллюзиясиз кечувчи хориоэпендиматитларга киради.\nТашхис. Хориоэпендиматит ташхиси анамнестик маълумотлар, субъектив ва объектив симптомлар, лаборатор ва инструментал текширувларга асосланиб қўйилади.\nАнамнестик маълумотлар. Ўтказилган инфекциялар (грипп, менингит, менингоэнцефалит) ёки мавжуд инфекциялар (синуситлар, тонзиллит, отит, мия абсцесси), специфик инфекциялар (бруцеллёз, сил, захм), паразитар касалликлар (токсоплазмоз, цистециркоз, эхинококкоз).\nСубъектив симптомлар. Сурункали кечувчи доимий бош оғриқ (айниқса, гипертензион хусусиятга эга), кўришнинг пасайиб бориши, неврастеник ва вегетатив симптомларнинг доимий тарзда кузатилиши.\nОбъектив симптомлар. Интракраниал гипертензияда кузатиладиган барча объектив неврологик симптомлар аниқланади. Аксарият неврологик симптомлар касаллик гипотензив босқичга ўтганда ҳам сақланиб қолади. Хориоэпендиматитда диэнцефал бузилишлар кўп учрашига эътибор қаратилади. Агар касаллик лептоменингит билан биргаликда намоён бўлса, церебрал симптомлар кузатилиши эътиборга олинади.\nКалла суяги рентгенографияси. Краниограммада калла суяги гумбази юпқаланиши (айниқса, болаларда), турк эгари остеопорози ва унга кириш қисмининг кенгайиши, кенгайган веналар сояси каби белгилар аниқланади. Бу белгилар ҳозирда мавжуд бўлган ёки аввал ўтказилган ИКГ лар учун хос. Рентгенологик текширувларда ИКГ аниқланиши хориоэпендиматит ташхисини қўйиш учун асосий шартлардан биридир. Чунки ҳар қандай этиологияли хориоэпендиматитда ИКГ ривожланади. Агарда рентгенологик текширувда ИКГ белгилари, ЛП текширувида эса ликвор гипотензияси аниқланса, бунга рентген-ликворологик диссоциация дейилади. Бу ҳолат хориоэпендиматитнинг сурункали даврида, яъни касаллик гипертензион босқичдан гипотензион босқичга ўтганда кузатилади. Агарда ликвор босими баланд бўлса-ю, краниограммада ИКГ белгилари аниқланмаса, бу ликвор-рентгенологик диссоциация деб аталади. Бу ҳолат касалликнинг ўткир даврида кузатилади, яъни ликвор босими ошгану, бироқ унинг рентгенологик белгилари ҳали ривожланмаган. Замонавий нейровизуализация текширув усуллари пайдо бўлганлиги туфайли ҳозирда бундай синамалар ўтказилмайди.\nЭлектроэнцефалография. ЭЭГ да миянинг биоэлектрик фаоллиги кучли ўзгарган бўлади, кўпинча, юқори амплитудали патологик тўлқинлар ва билатерал-синхрон тебранишлар аниқланади.\nКТ ёки МРТ текширувлари. Мия қоринчалари ва субарахноидал бўшлиқлар кенгайиши ҳамда мия паренхимасида атрофик ўзгаришлар аниқланади (2.3-расм).\nДаволаш. Лептоменингит ва хориоэпендиматит билан касалланган\nбеморларни даволаш усуллари деярли бир хил. Чунки икала касалликнинг этиопатогенези ҳам ўхшаш. Ташхис қўйилгач, авваламбор этиологик омиллар бартараф этилиши керак. Агар беморда сурункали инфекция ўчоқлари (отит, синусит, тонзиллит, мастоидит) бўлса, уларни бартараф этилади. Инфекцион жараённинг фаол босқичида антибиотиклар тавсия этилади. Инфекцион этиологияли лептоменингит ва хориоэпендиматитларда десенсибилизация мақсадида антигистамин дорилар тавсия этилади. Диазолин 0,05 г, тавегил 0,025 г, зиртек 0,01 г, кларитин 0,01 г, эриус 0,005 г каби дорилардан бири кунига 1–2 маҳалдан буюрилади.\nИммунитетни ошириш учун иммуномодуляторлар ҳам буюрилади. Бу мақсадда иммуноглобулин 1 мл м/и ҳар куни, циклоферон 2 мл м/и ёки в/и га кунора қилиниши мумкин.\nИнтракраниал гипертензияни камайтириш учун магний сульфат кунига 5–10 мл в/и ёки м/и га, 5 мл L-лизин эсцинат 5 мл натрий хлориднинг физио-логик эритмасига қўшиб в/и га кунига 1–2 маҳал юборилади. Заруратга қараб лазикс, диакарб, верошпирон ва глицерин ҳам тавсия этилади.\nТўқималарда регенератив жараёнларни жадаллаштириш учун деярли барча турдаги витаминларни (В1, В6, В12, Е, С, РР) қўллаш мумкин. Церебрал микроциркуляция ва метаболизмни яхшилаш учун сермион ва трентал каби дорилар берилади. Эпилептик хуружларга қарши антиконвулсантлар (валпроатлар, карбамазепин) тавсия этилади. Невротик бузилишларни бартараф этишда транквилизаторлар, депрессив белгиларни йўқотиш учун антидепрессантлар қўлланилади. Краниал невропатиялар билан намоён бўлувчи лептоменингитда қўшимча равишда нейромидин 5–15 мг ёки нивалин 5–10 мг м/и га қилинади. Бу дорилар таблетка кўринишида яна 1–2 ой берилиши мумкин. Агар эпилептик хуружлар кузатилмаса, физиотерапевтик муолажа-лар ҳам тавсия этилади.\nПрофилактикаси. Организмдаги сурункали инфекция ўчоқлари (синуситлар, отит, тонзиллит) бартараф этилади. Вирусли касалликларга тез-тез чалинадиган беморларга танани чиниқтирувчи ва иммунитетни оширувчи муолажалар буюрилади. Бош мия жароҳатларини ўтказган беморлар доимий врач назоратига олинади ва унинг асоратларининг олдини олувчи даволаш муолажалари ўтказиб турилади.\nҚўшилган: 22:55 / 15-04-2021 Ўқилди: 58


Димаш Қудайберген Хитойдаги этник қозоқлар билан боғлиқ вазият ҳақида фикр билдирди (видео)\nҚозоғистонлик хонанда Димаш Қудайберген Хитойнинг Шинжон минтақасидаги этник қозоқлар билан боғлиқ вазиятга ўз фикрини билдирди.\nОстонада 29 январ куни бўлиб ўтган матбуот анжуманида: «Хитойдаги этник қозоқлар билан боғлиқ муаммолар сизга маълумми, бу масалани кўтариб чиқиш ниятингиз борми?» дея берилган саволга Қудайберген, дипломат ёки сиёсатчи эмаслигини, биринчи навбатда ўзини хонанда сифатида кўришини, аммо миллатдошларининг тақдирга бефарқ қараб турмаслигини айтди.\n«Бу вазият менга барибир дея ўйламанг. Мен ҳам ташвишдаман ва тезроқ бу муаммо ҳал бўлиши тарафдориман. Бироқ мен сиёсат билан шуғулланадиган катта одам эмасман. Мен хонандаман», — деди у.\nЖурналистнинг савол беришни давом эттиришга бўлган уринишига ҳалақит қилишди. Таниқли хонанда Остонада пойтахт куни муносабати билан ўтказиладиган ўзининг концерти бўйича журналистларнинг саволларига жавоб қайтарди.\n24-ёшли Димаш Қудайберген Хитойда бўлиб ўтган I am a Singer мусиқий конкурсида иштирок этиб, иккинчи ўрин олганидан кейин Қозоғистон ва жаҳонда машҳур бўлиб кетди. 2017 йил Гуанчжоу шаҳрида ўтказилган Asian Music Gala конкурсида Димаш Қудайберген «Энг таниқли машҳур қўшиқчи» номинацияси ғолиби дея эълон қилинди.\nЎтган йилнинг август ойида БМТнинг инсон хуқуқлари бўйича комиссияси Шинжондаги «қайта тарбиялаш лагерларида» бир миллондан ортиқ асосан мусулмонлардан иборат этник камчилик вакиллари мажбуран ушлаб турилгани ҳақида «ишончли маълумотлар» борлигини эълон қилди. Хитой бу маълумотларни инкор қилди ва Шинжондаги муассасаларни «касбий қайта тайёрлаш марказлари» деб атади. Шинжонда бир миллиондан ортиқ қозоқ яшайди.


Оптик бармоқ изи сканери қандай ишлайди? - Terabayt.Uz\nҲозирги кунда бармоқ изи сканерлари фақатгина флагман смартфонларга эмас, балки бюджет синфига мансуб смартфонларга ҳам ўрнатилмоқда. Ушбу технология йиллар сайин ривожланиб, янада тез ва аниқ ишлаш босқичига етиб келди.\nКелинг, яхшиси бармоқ изи сканери қандай ишлаши ҳақида гаплашамиз.\nОптик бармоқ изи сканери\nОптик бармоқ изи сканери бармоқ изини олиш ва таққослашнинг энг эски методи ҳисобланади. Номидан айтиб турибдики, ушбу технология оптик тасвирни — асосан фотосуратни нусха олишга таянади. Кейин у тасвирнинг энг ёруғ ва қоронғи қисмларини таҳлил қилиш ва сиртдаги из ҳамда белгиларни аниқлаш учун алгоритмлардан фойдаланади.\nСмартфон камералари сингари бармоқ изи сенсорлари ҳам чекланган резолюцияда ишлайди. Резолюция қанчалик баланд бўлса, сенсор бармоқ изининг тўлиқ тафсилотларини аниқлай олади ва хавфсизлик даражасини оширади.\nБироқ оддий камерага нисбатан бармоқ изи сенсорлари юқори контрастли суратларни олишга қодир бўлади. Бармоқ изини аниқлаш учун оптик сканерларнинг ҳар бир дюймида кўплаб диодлар бўлади.\nБармоқ сканер устига қўйилганда тасвирни ёритиш мақсадида сканер LED ёки дисплей ёруғлигидан фойдаланади.\nОптик сканерларни алдаш унчалик қийин эмас. Бу уларнинг энг катта камчилиги ҳисобланади. Технология фақат 2D тасвирни олиш учун мўлжалланганлиги сабаб, протезлар ва ҳатто сифатли расмлар ҳам ушбу технологияни алдаш учун етарли.\nБу турдаги сканерга махфий тафсилотларни ишониб топшириш ҳақиқатан ҳам хавфсизликдан ҳоли эмас. Шундай қилиб, саноат янада хавфсиз гибрид эчимларга ўта бошлади.\nХавфсизликка талаб ортиб бораётганлиги сабабли, смартфонларга капаситив ва оптик-капаситив гибрид сканерлар ўрнатила бошланди. Ушбу сканерлар ҳақиқий бармоқни аниқлаш учун капаситив зондлаш билан бир қаторда оптик бармоқ изи маълумотларидан фойдаланади. Технологиянинг арзонлашиши уни ўрта нархдаги қурилмаларда ҳам бўлишига замин яратди.\nРамкасиз дисплейларнинг оммалашиши сабаб, кичик оптик модуллар яна қайтмоқда. Уларни дисплей ойнаси остига ўрнатиш мумкин. Бу учун улар катта майдонни талаб қилмайди. Ушбу турдаги сканерлар нам ёки ҳўл бармоқ билан ҳам ишлай олади.\n#бармоқ изи сканери


Йил якунига ҳам саноқли кунлар қолгани ҳар бир инсон учун йил якуни бўйича ўз сарҳисобини юритишга ундайди. Йил давомида амалга оширилган ишлар, йўл қўйилган хато ва камчиликлар ҳамда янги йил учун янги режалар тузиш масъулияти хеч бир кимсани бефарқ қолдирмайди.\nЎтиб бораётган 2018 йилда барча жабҳалар қатори электр энергияси соҳасида ҳам қатор ишлар амалга оширилди.\nБугунги кунда Муҳтарам Президентимиз томонидан электр энергетика соҳасини босқичма-босқич ривожлантириш, электр энергиясини ишлаб чиқариш, узатиш ва сотиш тизимида жаҳон тажрибаларига мос иқтисодий ислоҳотларни амалга ошириш механизмларини ишлаб чиқиш, қайта тикланадиган энергия манбаларидан фойдаланган ҳолда электр энергиясини ҳосил қилишга доир лойиҳаларни қисқа муддатларда амалиётга жадал жорий этиш борасида кенг ислоҳотлар амалга оширилмоқда.\n“Ўзбекэнерго” АЖ томонидан “Обод қишлоқ” ҳамда “Обод маҳалла” давлат дастурлари асосида ўз маблағлари ва жалб этилган хорижий инвестициялар орқали бутун республика бўйлаб реконструкция ва модернизация ишларини амалга оширилмоқда.\nВилоятимизда 33 та қишлоқ ва 2 та Наманган шаҳридаги маҳаллаларда 34 та трансформатор пунктларини янги қуриш, модернизация қилиш белгиланган бўлиб, амалда 37 та трансформатор пункти қурилди, тасдиқланган режага нисбатан 109 фоизга бажарилди.\nБундан ташқари, 61 км. 6/10-0,4 кВ.ли ҳаво тармоғини янги қуриш ва модернизация қилиш белгиланган бўлиб, амалда, 70,5 км. электр узатиш тармоғини янги қурилди ва модернизация қилинди, бу ўз навбатида тасдиқланган режага нисбатан 115,5 фоиз демакдир. Электр қурилмаларидан 118 та трансформатор пункти ва 89 км. электр узатиш тармоғи мукаммал таъмирланди.\nШунингдек, Ўзбекистон Республикаси Президентининг 2016 йил 23 ноябрдаги “2017-2021 йиллар даврида паст кучланишли электр тармоқларини янада модернизация қилиш ва янгилаш Дастури тўғрисида”ги ПҚ-2661-сонли Қарори ижроси бўйича жами 305,6 км электр узатиш тармоғини янги қуриш ва реконструкция қилиш белгиланган бўлиб, амалда тасдиқланган режа 100 фоизга бажарилди. Шу билан бир қаторда жами 174 та трансформатор пункти янги қуриш ва модернизация қилиш белгиланган бўлиб, амалда, 185 та трансформатор пункти янги қурилди ва реконструкция ҳамда модернизация қилинди, тасдиқланган режа 106,3 фоизга бажарилди.\nЖумладан, “Наманган ҲЭТК” АЖ томонидан вилоятимизда 35 та МФЙларнинг 91 та кўчаларига жами 1779 дона темир бетон таянчлар ўрнатилди. Қолаверса 57,02 км. янги замонавий СИП ва 15,2 км. ҳаво тармоғи тортилиб, аҳолининг турмуш даражасини янада яхшилаш учун фойдаланишга топширилди.\nЎзбекистон Республикаси Президентининг 2017 йил 7-февралдаги “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги ПФ-4947-сонли Фармонига мувофиқ Ўзбекистон Республикаси Президентининг 2018 йил 23 октябрдаги “Электр энергетикаси тармоғини жадал ривожлантириш молиявий барқарорлигини таъминлаш чора-тадбирлари тўғрисида”ги ПҚ-3981-сонли Қарори қабул қилинди.\nҚарорга кўра мавжуд ишлаб чиқариш қувватларини модернизация қилиш ва янгиларини ишга тушириш бўйича лойиҳа қиймати 2,6 миллиард АҚШ доллари бўлган умумий қуввати 1984 МВт бўлган 7 та инвестициявий лойиҳани амалга ошириш ҳамда жалб қилинадиган кредитлар ва “Ўзбекэнерго” АЖнинг ўз маблағлари ҳисобидан йилига умумий узунлиги 7,1 минг км. бўлган янги электр тармоқларини қуриш ва мавжудларини реконструкция қилиш, 2 500 та трансформатор пунктини ўрнатиш ва модернизация қилиш белгилаб қўйилди.\nШунингдек, мазкур қарор билан 2018-2020 йилларда ишлаб чиқариш қувватларини ошириш, электр тармоқларини модернизация қилиш, электр энергияси ҳисоби ва истеъмолини назорат қилишни такомиллаштириш бўйича “Йўл харитаси” ҳам тасдиқланди. Мазкур ҳужжатга асосан яқин йилларда республикамизнинг барча ҳудудларида соҳада мавжуд барча камчиликлар бартараф этилади.\nИстеъмолчиларга маълумот учун яна шуни таъкидлаш жоизки, Ўзбекистон Республикаси Президентининг 2013 йил 28 мартдаги “Наманган вилоятида қуввати 900 МВт. ли иссиқлик электрстанциясини қуришни ташкиллаштириш чора-тадбирлари тўғрисида”ги ПК 1943-сонли қарорига асосан, лойиҳа қиймати 1,2 млрд АҚШ доллари бўлган Тўрақўрғон иссиқлик электрстанцияси қурилиши олиб борилмоқда. 2019 йил декабр ойида 1-энергоблок орқали электр энергиясини истеъмолчиларга етказиб берилиши режалаштирилмоқда. 2-энергоблок ва электростанциянинг тўла ишга туширилиши 2020 йил март ойи этиб белгиланган.\nАлбатта, бундай ишларни амалга ошириш маблағ, вақт ва катта иш кучини талаб этишини ҳисобга олсак, ҳозирги кунда ҳудудларимизда вужудга келаётган узилишлар ҳам вақтинча эканлигини ҳисобга олмоғимиз лозим. Амалга оширилаётган бундай ислоҳотлар натижасида истеъмолчиларни узлуксиз ва сифатли электр энергияси билан таъминлашга эришилиши шубҳасиздир!


Бу ваҳшийлик! – Давлетов Хоразмдаги воқеалар ҳақида | Qalampir.uz\nБу ваҳшийлик! – Давлетов Хоразмдаги воқеалар ҳақида\nЖамият\t27 Июль 2019 16:34 6684\n“Бу нима деган гап? Одамларни уйини бузиб, кўчага чиқариб қўйиб компенсация тўланмаслик, ахир бу ваҳшийлик-ку. Бу ҳеч қандай қонунчиликка тўғри келмайди, бу ҳеч бир одамийлик тамойилига ҳам тўғри келмайди, бу Ўзбекистон тан олган халқаро ҳужжатларга ҳам тўғри келмайди!”, дейди Адлия вазири Русланбек Давлетов Хоразмдаги воқеалар ҳақида.\nАввалроқ, Урганч шаҳри “Ашхобод” маҳалласида яшаган ва давлат манфаати учун уйи бузилган фуқаролар компенсация тўланмагани, улар кўчада, чодир тутиб яшаётгани ҳақида хабар берган эдик. Ушбу воқеа одамларнинг норозилигига, намойиш ўтказишига сабаб бўлди.\nАйни дамда Адлия вазирлигининг навбатдаги кенгайтирилган ҳайъат мажлисида бўлиб ўтмоқда. Йиғилишда Хоразмдаги воқеалар муҳокама қилинган.\n“Мулк даҳлсизлигини таъминламасдан иқтисодий ривожланган давлатнинг ўзи йўқ бутун дунёда. Бу эса бизнинг қонунларимизда битилган энг олий нормалардан биридир ва барча муносабатлар тўлалигича тартибга солинган. Лекин амалда, ушбу тартиб ва қоидалар мутасаддиларнинг эсидан чиқиб кетди. Натижада, уй-жой масаласида қонун устуворлигига жиддий путур етди”, дейди вазир Давлетов.\nВазир сўзида давом этаркан, қонун устувор бўлиши керак бўлган бугунги даврда, қонунлар унутилаётганини очиқ айтди. Давлетовга кўра, уй – нафақат моддий бойлик, балки инсонларнинг хотиралари ҳамдир. У шундай дейди:\n“Ҳамма шаҳарлар янгидан қурилади, эскиси бузилади, ободонлашади, бу табиий жараён, барча жамиятларга хос бўлган ҳолат. Лекин, XXI асрда яшаётган цивилизацион жамият сифатида барча ҳаракатлар учун ҚОНУН энг асосий мезон бўлиши керак, одамлар ҳуқуқларини поймол қилиш эвазига, қонунни бузиш эвазига ҳеч қандай қурилиш ёки ободонлаштириш бўлиши мумкин эмас.\nКейин яна битта жиҳатни эътиборга олинглар, гап фақат моддий бойлик бўлмиш иморатда эмас, уй-жой билан инсонларнинг шу уй билан боғлиқ хотиралари ҳам ўчирилади. Туғилиб ўсган жой, ёшликда ўйнаб кулиб юрган ҳовли, болаликдаги хотиралар, керак бўлса ҳар бир хонадоннинг ҳиди инсон учун қадрли, кўп уйлар авлоддан авлодга ўтиб келяпти, бу юксак шахсий номоддий бойлик ва инсон ҳаётидаги ажралмас хотиралардир”\n– барча маҳаллий ҳокимликларни фуқароларни уй-жой билан боғлиқ қонуний ҳуқуқларини поймол этишларга чек қўйишларини талаб қиламиз;\n– бутун адлия тизими раҳбарлари, мутасаддилари ва ходимларини ўз ваколатларидан тўлиқ фойдаланган ҳолда, уй-жойлар бузилиши жараёнида Ўзбекистон қонунларига амал қилиш юзасидан чоралар кўришларига чақираман.\n“Бизда терговнинг мавқеи баланд бўлиб кетган”. Сўз Адлия вазирига Йилига 40 миллион “справка” – Вазир ҳужжатбозлик ва бюрократияни танқид қилди Таниш-билиш ва маҳаллийчилик... Давлетов адлия тизимидаги коррупция ҳолатларига тўхталди Адлия вазири: “Любая бизнес хараша” деган корхоналар рўйхатга олинди Давлетов “снос”лар муаммоси, Президент кўрсатган ечим ва ЖАР тажрибаси ҳақида Адлия вазири: “Ишчи тили – рус тили, иложимиз йўқ”\n21 Февраль 20:55 70371\n22 Февраль 18:06 35582\n22 Февраль 16:15 23898\n21 Февраль 11:41 23828\n22 Февраль 08:15 19743


Рус тилидаги Қуръоншуносликка оид илмий изланишлар – oliymahad.uz\nРус тилидаги Қуръоншуносликка оид илмий изланишлар\nРоссияда Қуръоннинг ўрганилиши 1453 йили Усмонли туркларнинг Константинополь (Истамбул) шаҳрини босиб олгандан кейин бошланган. XVII асрларда Россияда ислом дини ва Қуръон бўйича асосий манбалар юнон, лотин, поляк, немис, инглиз, француз ва бошқа ғарб тилларига таржима қилинган асарларни ташкил қилар эди. Ушбу асарларда асосан Қуръон, умуман, ислом динига нисбатан танқидий қараш устун бўлган. 1552 йили Иван Грозний Қозон хонлигини бўйсундиргач, Россиянинг қўшни мусулмон давлатлари маданияти, урф-одатлари, анъаналарини ўрганиши янги босқичга ўтди. XV–XVII асрларда Литвада Қуръоннинг илк бор шарқий славян нусхаси ёки белорус тилидаги таржимаси вужудга келди. Таржима Литва князлари хизматида бўлган бир гуруҳ татар зиёлилари томонидан амалга оширилган. Пётр I даврига келиб, Россияда Қуръонни илмий ўрганиш, таржима қилиш ва уни тарқатиш кенг қамровли тарзда амалга оширилди. Бу соҳада у Голландия, Англия, Германия исломшунослик марказлари тажрибаларига таянди. Пётр I буйруғига биноан 1716 йили Петербургда Қуръоннинг рус тилига қилинган илк таржимаси чоп этилади. Рус тилига дипломат ва шарқшунос Андре дю Рие (1580–1660) томонидан амалга оширилган таржимаси ва 1647 йил Парижда, Германияда 5 марта чоп этилган таржима асосида яратилди.\n1917 йилги инқилобдан кейин то 1935 йилларга қадар, Россияда ҳокимият тепасига келган Советлар ҳукумати бу борада Чор Россияси каби маълум маънода мусулмонлар билан келишиш йўлидан борган. Масалан, 1917 йили В.И.Ленин буйруғи билан 1869 йилда Туркистон генерал-губернатори фон Кауфман томонидан Санкт-Петербург халқ кутубхонасига Самарқанддан олиб келинган Қуръоннинг энг қадимий Усмон мусҳафини ўз диёрига қайтарилишини мисол қилиш мумкин. Шунингдек, инқилобдан кейин ҳам ижодий фаолият олиб борган В.В.Бартольд (1869–1930), Л.Е.Кримский (1871–1941), А.Ф. Шебунин (1867 йилда туғилган), И.Ю.Крачковский асарларида Россиядаги қуръоншунослик ривожига алоҳида бўлимлар ажратилган. 1921–1930-йиллар мобайнида И.Ю.Крачковский Қуръоннинг навбатдаги русча таржимасини яратади. Академик И.Ю.Крачковский 1951 йил вафот этган бўлса-да, таржима 1963 йилда нашр этилди. Мазкур иш араб филологик, тилшунослик нуқтаи назаридан ёритилганлиги учун илмийлик жиҳатдан барча русча Қуръон таржималаридан, қолаверса, бир қатор ғарб таржималаридан ҳам устунликка эга.\n80-йиллардан кейин СССР ўз алоқаларини Яқин Шарқ ва Ўрта Шарқ мусулмон давлатлари билан мустаҳкамлашга эътибор қарата бошлади. Эронда содир этилган ислом инқилоби, Яқин Шарқда вужудга келган диний фанатизм, фундаментализм, ваҳҳобийлик ҳаракатларининг сиёсий тус олиши исломга нисбатан ёндашувга бирмунча ўзгартиришлар киритишни тақозо этди. Натижада, К.С.Кашталёва, П.А.Грязневич, М.Б.Пиотровский, С.М.Прозоров, Е.Резванлар каби олимлар етишиб чиқиб, қуръоншунослик бўйича рус исломшунослигининг намояндалари бўлмиш В.В.Бартольд, И.Ю.Крачковский, Л.Е.Кримский йўлларини тутдилар.\nЛ.И.Климович, В.А.Авксентьев, Р.Р.Мавмонтов, С.И.Жабборовлар эса, Қуръонни атеистик нуқтаи назардан ўрганишга ҳаракат қилдилар. 90-йиллардан кейин, СССРнинг парчаланиши оқибатида, Россия ва Марказий Осиё мусулмон ўлкаларига Эрон Ислом тарғибот маркази, Покистон, Саудия Арабистони, Туркия нашриётларида чоп этилган Қуръоннинг янги арабий босмалари кириб кела бошлади. Натижада ҳозирга келиб, Собиқ Иттифоқ мусулмон ўлкаларида 1990-йилларигача кенг тарқатилган Қуръоннинг Қозон, Тошкент, Коҳира нашрлари ўрнини ўқиш ва ёдлаш учун қулай бўлган янги нашрлар эгаллай бошлади. Ҳозирги пайтда Қуръоннинг рус тилидаги таржималари кўп бўлишига қарамасдан, қуйидаги таржималар асосий ўрин тутиб келмоқда:\nҚуръон таржимаси Дмитрий Николаевич Богуславский томонидан 1871 йилда қилинган бўлиб, араб тилидан рус тилига ўгирилган биринчи таржима деб тан олинди. Таржима кўпроқ бадиий услубда амалга оширилган, ўз даврида нашр этишга рухсат берилмаган бўлиб, 1995 йил Москвада нашрдан чиқди.\n“Қуръон” (мусулмонларнинг қонун китоби)–Гордий Семёнович Саблуков таржимаси 1878 йили Қозонда, кейинчалик 1896, 1907, 1990, 1991 йилларда нашр этилди. Гордий Семёнович Саблуков (1804–1880) таржимаси асл арабча нусхадан рус тилига ўгирилган иккинчи йирик таржима деб тан олинди. Лекин олим таржимасига миссионерлик нуқтаи назаридан ёндашиши оқибатида, Қуръон моҳиятини ёритишда кўпгина хатоларга йўл қўйган.\n“Қуръон” – Игнатий Юлианович Крачковский (1883–1951) таржимаси илк бор 1963 йилда Москвада, кейинчалик 1986, 1989, 1990, 1991, 1998-йилларда қайта-қайта нашрдан чиққан. Таржима асл нусхадан рус тилига ўгирилган учинчи таржима бўлгани сабабли сўзма-сўз, маъноларига путур етказилмаган ҳолда қилинган. Таржимада Қуръонга нисбатан билдирилган салбий фикрларни бартараф этиш, холисона ёндашув кўзга ташланади. И.Ю.Крачковский академик ва араб адабиёти, тарихи, маданияти, тилини пухта билувчи филолог ва шарқшунос олим эканлиги учун, унинг таржимаси илмий қиммат ва устунликка эга.\n“Қуръон” – Валерия Михайловна Порохова таржимаси 1991, 1995, 1997-йиллар китоб шаклида нашр этилган. Таржиманинг бошқа таржималардан фарқли томони, таржимон таржимага шеърий услуб жиҳатидан ёндашганлигидадир. В.М.Порохова яратган таржима биринчи рус муслима аёли яратган таржимадир. 1997 йил Қоҳирада “ал-Азҳар” университети қошидаги Халқаро Исломшунослик Академияси қуръоншунослари бу таржима тўла ислом руҳиятида ёзилганлигини тан олдилар.\n“Қуръон” – Муҳаммад Нури Усмонович Усмонов таржимаси (1924 йилда туғилган) 1995, 1999-йиллар Москвада нашр этилган. Олдинги таржималардан мусулмон олими ёзганлиги сабабли, ислом манбалари асосида яратилганлиги, илмийлиги, ўтган тафсир соҳаси олимлари тажрибаларига таянилганлиги билан ажралиб туради.\n“Муқаддас Қуръон” номли таржима 5 йил давомида Эльмир Кулиев томонидан амалга оширилган бўлиб, 2002 йили Саудия Арабистонида, Мадина шаҳридаги Фаҳд Қуръон босмахонасида чоп этилган. Ушбу таржима ҳам мусулмон олими томонидан яратилгани сабабли ислом муфассирлари сўзлари ва нақлга асослангани билан ажралиб туради.\n4- курс талабаси Ураимова Шаходатхон\n2352200cookie-checkРус тилидаги Қуръоншуносликка оид илмий изланишларno\nОлдингиИмпорт қилинадиган гўшт маҳсулотларининг ҳукмлариКейингиУлумул Қуръон ва унинг истилоҳларининг шаклланиши


Туркманистонда аҳолини рўйхатга олиш 2022 йил декабрь ойида ўтказилади\nБрошюра по результатам переписи населения Туркменистана 1995 года.\nТуркманистонда аҳоли ва уй-жойларни рўйхатга олиш жорий йилнинг 17-27 декабрь кунлари бўлиб ўтади. Бу ҳақда «Хроника Туркменистана» давлат ОАВларига таяниб хабар берди.\nТўлиқ рўйхатга олиш жараёнида Туркманистон аҳолиси ва уй-жой фонди имкониятлари тўғрисида долзарб маълумотларни тўплаш режалаштирилган.\nДавлат оммавий ахборот воситаларида эълон қилинган хабарга кўра, аҳолини рўйхатга олиш мамлакатнинг демографик хусусиятларини кўрсатиши керак; фуқароларнинг иқтисодий хусусиятлари, шу жумладан уларнинг даромад манбалари, бандлик даражаси; фуқароларнинг билим даражаси; этномаданий хусусиятлар — фуқароларнинг этник келиб чиқиши, она тили; яшаш шароитлари ва бошқа кўрсаткичлар.\nТуркманистонда охирги марта аҳолини тўлиқ рўйхатга олиш 2012 йилда ўтказилган, бироқ унинг натижалари ошкор этилмаган.\n2015 йил бошида «Хроника Туркменистана» ўз манбаларига таяниб, аввалги аҳолини рўйхатга олиш натижалари ҳақида хабар берган эди. Нашр маълумотларига кўра, эълон қилинмаган натижаларга кўра, 2012 йилда Туркманистонда 4 миллион 751 минг 120 киши истиқомат қилган. Шунингдек, аҳолининг 85,6 фоизи туркманлар, 5,8 фоизи ўзбеклар, 5,1 фоизи рус ва бошқа миллат вакиллари эканлиги маълум қилинди.\n2019 йилда Озодлик радиоси манбалари Туркманистон Давлат статистика қўмитасининг ёпиқ тадқиқоти ҳақида маълум қилди, унда 2008-2018 йиллар оралиғидаги ўн йил ичида Туркманистонни 1 миллион 900 мингга яқин аҳоли тарк этгани аниқланди.\nОрадан бироз вақт ўтиб, 2020 йилнинг январь ойида Туркманистон ҳукумати бетарафликка бағишланган конференциялардан бирида Туркманистон аҳолиси 6,2 миллион кишидан ортиқ эканини маълум қилган эди.\n2021 йил июль ойида Озодлик радиоси манбаларининг хабар беришича, аҳолини рўйхатга олиш ишларига тайёргарлик кўраётган давлат органлари президент маъмуриятига тақдим этиш учун тайёрланган дастлабки ҳисоботда Туркманистон аҳолиси сони 2,7-2,8 миллион киши бўлиши мумкинлигини кўрсатган. Демографик инқирознинг сабаблари турмуш даражасининг пасайиши, ўлим даражаси ва оммавий миграция каби муаммолардир.


QUR'ON VA SUNNAT (@quronvasunnat) - Пост #6096\n@quronvasunnat Нравится 23\n21 Jul 2018, 02:36 (400 дней назад)\nАбу Бакр розияллоҳу анҳу: Асвад Ансий фитнасига барҳам берилиши\nАБУ БАКР #ТАРИХ ХУЛАФОИ РОШИДИНЛАР\nАсвад Ансийнинг исми Абҳала ибн Каъб бўлиб, доим бошини рўмол билан ўраб юргани учун зул-химор (рўмолли) деб лақабланганди. Юзининг ранги қора бўлгани учун Асвад дейиларди. У паҳлавон гавдали, қўрқмас ва кучли инсон эди. Фолбинлик ва сеҳргарликдан бохабар ва етук нотиқ эди. Коҳинлик қилиб, қавмига ғаройиб нарсаларни кўрсатарди. Гапга усталигидан одамларнинг қалбларини ўзига ром қилган эди. Одамларга таъсир ўтказиш учун кўп мол-давлат сарфлаганди.\nАсвад Ансий Расулуллоҳ соллаллоҳу алайҳи ва саллам даврларида\nРасулуллоҳ соллаллоҳу алайҳи ва саллам Ҳажжатул-вадоъдан қайтганларидан сўнг касалланиб ётиб қолганлари хабари тарқалган кезларда Асвад Ансий пайғамбарлик даъво қилиб чиқди. У ўзини “Раҳмонул Ямома” деб номлаган Мусайлима каззобга тақлидан ўзини “Раҳмонул Яман” деб номлади. У пайғамбарлик даъво қилди, бироқ Муҳаммад соллаллоҳу алайҳи ва салламнинг пайғамбарликларини ҳам инкор қилмаганди. Ўзига Саҳиқ ва Шақиқ (ёки Шариқ) деган икки фаришта ваҳий олиб келишини даъво қиларди. Ўзини эълон қилишидан аввал даъватини яшириб юрар, атрофига фақат ўзи муносиб кўрган кишиларни йиғиб юрарди, сўнг бирдан ўзини ошкор қилиб, одамларни ҳайрон қолдирди. Биринчи бўлиб унга ўз қабиладошлари ансликлар эргашди. Сўнг у Мазҳиж қабиласи бошлиқлари билан ёзишма олиб борди ва улар ичидан асосан авомлари ва мансабни хуш кўрадиган баъзи бошлиқлари унга эргашдилар. У қабилавий таассуб қўзғатишга тиришди, чунки унинг қабиласи Анс ҳам аслида Мазҳижнинг бир уруғи саналарди.\nНажрондаги Бани Ҳорис ибн Каъб қабиласи ҳам у билан ёзишмалар олиб бориб, уни ўз юртларига чорладилар. Улар исломни қабул қилган, бироқ исломга рағбати йўқ қабила эди. Шу боис Асвад уларнинг юртига келгач, унга эргашиб кетдилар. Унга яна Забид, Авад, Маслия, Ҳакам Бани Саъд ал-Ашира қавмидан бўлган одамлар ҳам эргашишди. У Нажронда бир муддат турди ва бу ерда унга Амр ибн Маъдийкариб Забийдий ва Қайс ибн Макшуҳ Муродий ҳам қўшилганидан сўнг анча ўзини тиклаб олди. У Фарва ибн Масикни Муроддан, Амр ибн Маъдийкарибни…


Россиянинг ЯИМ кўрсаткичи 2022 йилда тушиши башорат қилинмоқда — Sof.uz\nРоссиянинг ЯИМ кўрсаткичи 2022 йилда тушиши башорат қилинмоқда\n30.04 16:29 48 Жаҳон\nШунингдек, мамлакат иқтисодиётида ўсиш 2024 йилгача кузатилмайди, дейди иқтисодчи, Россия иқтисодиёт мактаби (РИМ) ректори Рубен Ениколопов.\n"Фикримча ЯИМ пасайиши 10 фоиздан кўп бўлади", — дейди мутахассис РИА Новостига берган интервьюсида.\nУнинг таъкидлашича вазиятнинг мавҳумлик даражаси юқорилигича қолади.\n"2023 йилда ўсиш бўлади, деб ўйлаётган одамлар, назаримда оптимистлар. Мен эса ўсиш фақат 2024 йилга келиб кузатилади, деган бўлардим", — қўшимча қилди Ениколопов.\n29 апрелда Россия Банки янгиланган ўрта муддатли прогнозини эълон қилган эди. Ушбу ҳужжатда кўрсатилишича, 2022 йилда Россиянинг ЯИМ пасайиши 8-10 фоизни ташкил этади. Пасайиш келаси йилда ҳам давом этади ва 3 фоизни ташкил этиши мумкин.\nЎтган чоршанба куни Россия ҳисоб палатаси раҳбари Алексей Кудрин ҳам 2022 йилда Россия ЯИМининг пасайиши 8,8 фоизни ташкил этишини маълум қилган эди.\nРоссия иқтисодиётининг 2022 йил бошидаги даражага қайтиши ҳақида гапириладиган бўлса, РИМ ректорининг фикрича, буни яқин 3-5 йилда амалга ошириб бўлмайди. "Бунга турли шароитлардан келиб чиқиб, 6-7 ёки 10 йил керак бўлади", — дея таъкидлади у.\nБугун, 15:35 47 Жаҳон\nБугун, 12:14 153 Ўзбекистон


Сут ҳақида — У ким, бу нима — QOMUS.INFO\nQOMUS.INFO > С ҳарфи > СУТ\nСУТ — одам ва сут эмизувчи ҳайвонларнинг лактация даврида сут безларида ишлаб чиқариладиган суюклик; физиологик жиҳатдан янги туғилган наслни озиқлантиришга мўлжалланган мураккаб кимёвий таркибга ва барча озиқ моддаларга эга. Таркибида сув, оқсил, ёғ, минерал моддалар, витаминлар, ферментлар, гормонлар ва б. моддалар бор. С. таркибида организмнинг нормал ўсиши ва ривожланиши учун зарур кўпгина озиқ моддаларнинг мақбул нисбатларда бўлиши уни қимматли озиқовқат маҳсулотига айлантиради.\nҚ. х. ҳайвонлари сути — қимматли озиқовқат маҳсулоти. Чорва ҳайвонлари Сдан сариёғ, сир, казеин, қатиқ ва б. маҳсулотлар ишлаб чиқарилади. Сигир сути кўп истеъмол қилинади. Қўй, эчки, бия, туя, буйвол, қўтос, шимол буғуси ва б. ҳайвонлар Сдан ҳам фойдаланилади; ҳайвонлар Сутнинг таркиби уларнинг тури, ёши, озикданиши ва сақланиш шароитига, лактация даврига, йил мавсумига қараб ўзгариб туради.\nС оқсиллари, асосан, казеин, альбумин ва глобулиндан иборат. Ширдон ферменти ва кучсиз кислоталар таъсирида кезеиннинг ивиш хусусиятидан творог, пишлоқ, казеин ишлаб чиқариш. да фойдаланилади. Альбумин ёш организмнинг ўсиш жараёнларини таъминлашда, глобулин иммун таначаларнинг пайдо бўлишида муҳим роль ўйнайди. Оқсиллар тавсифига кўра С. казеинли (жуфт туёклилар — сигир, эчки, қўй) ва альбуминли (бир туёқли — бия, буғу, эшак) С. га бўлинади. Казеинли Сут оқсилида камида 75% казеин, альбуминли Сутда 50—65% альбумин бўлади. Биологик хусусиятларига кура альбуминли С казеинли Сутга қараганда фойдалироқ ҳисобланади. С оқсилида ҳаётий зарур барча аминокислоталар, шу жумладан алмаштириб бўлмайдиган аминокислоталарнинг тўлиқ мажмуи бор; айниқса, Сутда лизин, метионин ва триптофан мақбул нисбатларда мавжуд; олтингугуртли аминокислоталар метионин ва цистинга бой. С оқсилларини организм яхши ўзлаштиради. Сут ёғи кимёвий таркибига кўра глицеридлар аралашмасидан иборат, совутилган Сутда диам. 0,1 дан 20 мкм (1 мл да 3 млрд. га яқин) ёғ доначалари (суспензия), янги соғилган ва иситилган Сутда томчи (эмульсия) шаклида бўлади. Совуган Сутда юзага кўтарилган ёғ доначалари қаймоқни ҳосил қилади. С таркибидаги лактоза — дисахарид, соф оқ кристал кукун, турли бижғиш жараёнларига осон киришади. Сутда минерал моддалар органик ва ноорганик кислоталарнинг тузлари шаклида мавжуд. Сут даги минерал моддалар: микроэлементлар — кальций, фосфор, натрий, калий, олтингугут, хлор, магний ва б. (100 г С. да аксарият кальций — 115—130 мг%, фосфор —95—105 мг%), микроэлементлар — рух, мис, марганец, молибден, темир, кумуш ва б. бор. Сутда (айниқса, езда) витаминларнинг кўп тури учрайди; С. таркибига ферментлар (улардан энг муҳимлари — лактаза, пероксидаза, липаза, амилаза, фосфатаза, каталаза), гормонлар (окситоцин, пролактин, тироксин, фолликулин, адреналин, инсулин ва б.), касалликларга қарши иммунитет пайдо бўлишига ёрдам берувчи иммун таначалар (антитоксинлар, агглютининлар, опсонинлар ва б.), газлар (СО2, О2, Н2, NH3) киради (жадвалга қ.). С. ли бижғишни келтириб чиқарадиган бактериялар С. нинг нормал микрофлорасини ҳосил қилади. Янги соғилган Сут таркибида антибактериал моддалар (лактенинлар) бўлгани учун у бактерицид хусусиятга эга. Янги соғилган Сут бактерияга чидамлилигини 2—3 соат саклайди, шунинг учун согилгандан кейин Сутни дарҳол 10° дан паст ҳароратгача совутилади, 4—6° да Сутни икки сутка саклаш мумкин.\nСут заводларда пастерланади ва қайнатилади. Пастерланган Сут қаймоғи олинмаган, ёғлилиги стандарт нормага етказилган, витаминлаштирилган бўлади.\nЎзбекистондаги Сут з-дларида Сдан сепарация усулида қаймоқ, сариёғ олинади, пастерланган ва қайнатилган ичимлик С, сут кукуни, қуюлтирилган (консерваланган), витаминлар кушилган Сутлар ва б. маҳсулотлар ишлаб чиқарилади (қ. Сут саноати).\nPrevious PostСУРХОН-ШЕРОБОД ВОДИЙСИ\nNext PostСУЯКЛИ БАЛИҚЛАР


Сурхондарёдаги “дарахткесарлар” иши судга ошириладиган бўлди - UzNews.uz\n26 мая, 12:13 335 0\nСурхондарёдаги “дарахткесарлар” иши судга ошириладиган бўлди\nУлар “Термиз халқаро савдо маркази” учун ажратилган ҳудуддаги ноёб арчаларни кесганликда айбланмоқда.\nЖорий йил 22 май куни Сурхондарё вилояти Термиз туманида қурилаётган “Термиз халқаро савдо маркази” ҳудудидаги ноёб арчалар аёвсиз кесилаётгани ҳақида хабар берилганди.\nСурхондарё вилояти ҳокимлиги Матбуот хизмати ҳолат юзасидан муносабат билдириб, юқоридаги ҳолатга оид фактларни тасдиқлади.\nАниқланишича, вилоятнинг Ўзбекистон-Афғонистон давлат чегарасига туташ Термиз тумани Айритом маҳалласи ҳудудида “Термиз халқаро савдо маркази” эркин савдо зонасини барпо этиш учун вилоят ҳокимининг 2021 йил 6 апрелдаги қарори билан 26 гектар ер майдони ажратилган. Айни вақтда мазкур ҳудудда қурилиш ишларига тайёргарлик кўрилмоқда.\nЎрганишларга кўра, ҳақиқатан ҳам мазкур ҳудудда МЖтКнинг 79-моддасида назарда тутилган дарахтларни, буталарни, бошқа ўсимликларни ва ниҳолларни қонунга хилоф равишда кесиш, кундаков қилиш, шикастлантириш, йўқ қилиш ёки бошқа жойга кўчириб ўтказиш маъмурий ҳуқуқбузарлиги содир этилганлиги аниқланган.\nҲозирда айбдор шахсларга нисбатан жазо муқаррарлигини таъминлаш мақсадида қонунда белгиланган тартибда ҳужжатлар расмийлаштирилиб, тегишли тартибда судга юбориш чоралари кўрилмоқда.


O'zbeknavo “ўзбек миллати устидан кулган” хонанданинг лицензиясини бекор қилди\n20 январ 2018, Тошкент вақти: 11:58\nСўнгги бор янгиланди: июл 21, 2016\nХонанда ва актриса Ситора Фармонова ва “Беном” гуруҳи қўшиқчилари Сарвар Азимов билан Комил Фозиловларнинг лицензияси бекор қилинди. O'zbeknavo хонандалар берухсат хорижга чиққани учун жазоланганини билдирди.\nЛицензиядан айрилган учовлон\n19 июль куни O'zbeknavo уч хонанда - Ситора Фармонова, Сарвар Азимов ва Комил Фозиловлар “лицензия битимидаги талаб ва шартларни мунтазам бузиб келгани учун” уларнинг лицензиялари тугатилганини маълум қилди.\nБу ҳақдаги расмий билдиришда “Ўзбекистон Республикаси қонунлари ва Вазирлар Маҳкамаси қарорлари талабини бажариш ҳар бир хонанда ва санъаткорнинг бурчидир”, дейилади.\nO'zbeknavo мулозимларидан бири Озодлик билан суҳбатда уччала хонанда ҳам хорижга бир неча бор берухсат чиққани ҳамда Қозоғистон ва Россияда изнсиз концерт бергани боис, уларнинг лицензияси бекор қилинганини таъкидлади.\nКВНчи актриса танқидга учради\nХонанда ва актриса Ситора Фармонова лицензиясидан айрилишидан аввал бир неча кун давомида ижтимоий тармоқлар орқали кескин танқидга учради.\nСитора Россияда ўтган “Голосяший КиВиН” мусобақасида Қирғизистоннинг "Азия MIX" гуруҳи иштирокчиси сифатидаги чиққани учун ўзбекистонликлар томонидан танқид қилинди.\n“Даракчи” нашри ўзидаги маълумотларга асосланган ҳолда Ситора Фармонова КВНда ўзбек миллати устидан кулгани учун лицензиясидан айрилганига ишора қилди.\n“Даракчи”га кўра, Ситоранинг чиқишида жамоа уни “ўзбекистонлик актриса Европага ўзига эр қидириб келган. Уни бунга ўзбек эри мажбур қилди”, қабилидаги ҳазиллар билан "ўзбек миллатининг устидан кулиш" кузатилган.\nРоссиянинг Светлогорск шаҳрида ўтказилган “Голосяший КиВиН” мусобақасида "Азия MIX" иштирокчиси айтган ҳазилда аслида бошқачароқ ифода қўлланилгани айтилаяпти. Хусусан, у команда аъзоларини бирма-бир таништирар экан, “Бу Ситора – ўзбек актрисаси. Европалик бадавлат эр топиш учун келди. Буни ундан камбағал осиёлик (таъкид Озодликники) илтимос қилган”, деганди.\nОзодлик суҳбатлашган O'zbeknavo мулозими Ситора Фармонованинг лицензиясидан ажралганига ушбу КВН мусобақаларидаги чиқишлари сабаб бўлганми ёки йўқлигига ойдинлик киритмади. Бироқ мулозим бу борада билдирилаётган тахминларни инкор ҳам қилмади.\nОзодлик мухбирининг Ситора Фармонова билан боғланишга қилган ҳаракатлари бесамар бўлди.\nSayyod.com сайтида эълон қилинган Фармонова билан суҳбатда хонанда ўзига билдирилаётган танқидларни асоссиз, деб ҳисоблайди:\n“Ўзбекистон устидан кулинмаган. У ерда бир матн бор эди "Менга Калининград ёқди, айниқса, шаҳарнинг маркази, чунки менга Тошкентни эслатди, жудаям чиройлик Калининград" деб айтганман... Бу Ўзбекистоннинг устидан кулди деганимас, қайтанига ўша чиройлилигини менга эслатди дейилди”, дейди Ситора Фармонова Sayyod.com мухбири билан суҳбатда.\n“Беном” ўзига қўйилган айбловни қисман инкор қилди\n“Беном” гуруҳи аъзолари билан ҳам боғланиш имкони бўлмади. Shov-shuv.uz сайти ушбу гуруҳ аъзолари ҳозирда Москвада экани, улар концерт бергани эмас, балки саёҳат учун Россияга боришгани ҳақида ёзди.\nАйни пайтда ушбу гуруҳ хонандаси Комил Sayyod.com сайтига берган интервьюсида Қозоғистонда ҳақиқатан ҳам берухсат концерт беришганини тан олган. Хонанда O'zbeknavo талабларини бажариш имконсиз бўлгани боис изнсиз концерт беришга мажбур бўлишгани ҳақида гапирган. Лекин хонанда Москвада концерт беришганини инкор қилган.\n"Ўзбекнаво" эстрада бирлашмаси лицензия бўлими бошлиғи Одил Абдуқаҳҳоров журналист Сардор Комилов билан суҳбатда "Беном" гурухи Москвада “концерт бергани ва бу хақида фотофактлар мавжудлиги”ни айтиб ижтимоий тармоқдан олинган скриншотни илова қилган. “Беном” саҳифасидан олинган ушбу скриншотда “Москвадаги концерт ташкилотчилари” сарлавҳаси остида бир неча сурат эълон қилинганини кўриш мумкин.\n2012 йил баҳоридан бошлаб чет элга гастролга борадиган ашулачига “Ўзбекнаво” билан махсус шартнома имзолаш мажбурияти юкланган.\nМахсус изнсиз хорижга чиққан хонанда тақиқдаги санъаткорлар сафига қўшилиши мумкин.\nШу пайтгача рухсатсиз хорижга чиққан хонандалардан бири Ботир Қодиров Бирлашган Араб Амирликларига берухсат боргани учун лицензиядан маҳрум қилган эди.\n"Ниҳол" мукофоти совриндори Феруза Жуманиёзова ҳам яқин хорижга чиққани учун лицензиядан маҳрум қилинган эди.\nP.S. 21 июль куни Озодликка етиб келган хабарга кўра, қирғизистонликлар ижтимоий тармоқлар орқали Ситора Фармонова ҳимоясига акция бошлаб, унга Қирғизистон ватандошлигини бериш таклифини кўтаришган.\n"Ҳурматли юртдошлар, келинг, Азия MIX гуруҳининг ёрқин иштирокчиси Ситора Фармоновани биргаликда қўллаймиз. Бизнинг гуруҳ яқинда “Голосящий КиВиН" фестивалида ғалаба қозонди. Ситора Фармоновага Қирғизистон ватандошлигини бериш лозим деб ҳисоблайман. Ҳурматли Алмазбек Шаршенович, унга ҚР ватандошлигини беришингизни сўраймиз", дея ёзда қирғиз фаолларидан бири Темирлан Аскеров.


Кичкина малика • NeMolchi.uz\nBosh sahifa Kutubxona Кичкина малика\n– Дада келди, тур! – дея опаси турткилаб уйғотгач, жойидан ирғиб турган қизчам “дада-дада”лаб чор тарафга аланглайди-ю, ёнидаги менга қарамайди.\nХуллас, берилган совғалар, ўйинчоқлар, ширинликлар билан ҳам дада дея тан олинмадим. Кўзи менга тушса тамом, йиғлайди, кет дейди. Опалари ва акаси дам-бадам мени қучиб, “Ўзимнинг дадам”, дея эркаланса, “бу бегона одамга бунча осилишмаса”, дегандай уларга ҳайрон-ҳайрон қарайди.\nАна шундай қилиб, кичкина маликам билан келишиб олдик. Орадан уч-тўрт кун ўтиб, менга шунақа ўрганди-ки, мендан бир қадам ҳам айрилмайдиган, мени акаси ва опаларидан қизғонадиган ҳам бўлди. Мен ҳам унинг бу “садоқати”ни эркалашларим билан тақдирлайман:


toshkent.uz Toshkent.Uz - Ҳашар – Элдаги Ҳамжиҳатлик, Эзгу Истаклар Намойиши\nЮртимизга ўз кўрк-у таровати билан баҳор кириб келди. Ҳароратда илиқлик, кўча ва хиёбонларимиздаги дарахтлар, гуллар-у майсалар ҳам мана “очилиш” қиёфасига кириш арафасида. Элда ҳам ўзгача ғайрат-у шижоат.\nҲар баҳорда шу ҳолатни кузатиш мумкин. Уйғониш, янгиланиш фасли юртдошларимизни ҳам қўлни қўлга беришга ундайди. Юртни обод қилмоқ, эл корига ярамоқ фурсати ахир бу.\nТошкент шаҳар ҳокимининг Фармойишига кўра, жорий йилнинг февраль-март ойларида ободонлаштириш, тозалик ойлиги ҳамда 24-25 февраль ва 3-4, 10-11-март кунлари “Озодалик куни” деб эълон қилинган. Шу муносабат билан ободонлаштириш, тозалик ойлиги ҳамда “Озодалик куни”ни ўтказилмоқда.\nШу жумладан пойтахтимизнинг барча туманларида аҳоли яшаш жойлари, кўп қаватли бинолар, уйлар атрофлари, гузарлар, хиёбонлар, зиёратгоҳ ва қабристонлар, ариқлар, кўча ва йўлакларни, шунингдек болалар майдончаларини тартибга келтириш, барча турар жой мавзелари, маҳаллаларда гул, мевали ва манзарали дарахт кўчатлари экиш, бўш ҳудудларда боғлар барпо этиш, мавжуд дарахтларни буташ ва оқлаш каби кўплаб ташкилий ишлар амалга оширилмоқда.\nБугун эрта тонгдан Мирзо Улуғбек туманидаги Аҳиллик маҳалласида ҳам катта ҳашар ташкил қилинди. 3815 нафар аҳоли истиқомат қиладиган ушбу маҳаллада кекса-ю ёш бирдек меҳнат қилаётганига гувоҳ бўлдик. Маҳалласининг ободлигига ва кўркам бўлиши учун қўлларидан келган барча ҳизматга тайёр эканликларини кўрсатиб беришди. Аҳиллик МФЙ раиси Уринов Телмон аканинг такидлашича, Аҳиллик маҳалласининг номи ҳам айнан ушбу масканда истиқомат қилаётган кишиларнинг, бир-бирларига бўлган муносабатидан келиб чиқиб қўйилган дейди биз билан суҳбатга киришар экан.\nБинобарин бугун пойтахтимизнинг қай бир гўшасида бўлманг “Озодалик куни”ни ўзгача олиб бораётган юртдошларимизга кўзимиз тушади. Бугун «Алоқабанк» бош бошқармаси вакиллари ҳам ҳашарга ўз хиссаларини қўшаётгани Амир Темур шоҳ кўчасида обод бўлиши учун меҳнат қилаётганларига гувоҳ бўлдик.\nПойтахтимизнинг Мирзо Улуғбек туманида жойлашган Олтин тепа қабристонида ҳам озодалик куни кенг миқёсида амалга оширилаётгани ва қабристон атрофидаги деворларни мустаҳкам ва кўркам ҳолатга келтириш учун меҳнат қилаётган бир гуруҳ юртдошларимизга “Ҳормаг” дея куч қувват тиладик.\nБаҳорни бежиз “янгиланиш фасли” дейишмайди. Ахир халқимизнинг энг азиз шодиёнларидан бири бўлмиш Навўзи олам яқин. Наврўз кун-у туннинг тенглиги баробарида янги йилнинг бошланиши ҳамдир. Янги йилга эса яхши ният, эзгу амаллар билан қадам қўйишга нима етсин. Шундай экан, халқимизнинг азалий қадриятларидан саналмиш умумхалқ ҳашарига марҳамат.\nЮртнинг ободлиги йўлида ҳисса қўшмоқ бахти барчамизга муборак бўлсин!\nПечать 10 Март 2018 Ўқилди: 1516\nСайтда фойдаланувчилар сони: 506


Янги 3 қаватли йўл ўтказгич "Тошкент-4" аэропортини Махтумқули, Паркент кўчалари ва Оҳангарон йўли билан боғлайди.\nТошкентда ушбу йил охирига қадар Ўзбекистонда биринчи уч қаватли йўл боғлмасини қуриб битказиш режалаштирилган. Унинг узунлиги 618, кенглиги 30 метрни ташкил этади.\nЙўл ўтказгич "Тошкент-4" аэропортини Махтумқули, Паркент кўчалари ва Оҳангарон йўли билан боғлайди. Йўл ўтказгич қурилиши натижасида ушбу мураккаб чорраҳада ҳаракат тезлиги ва хавфсизлиги оширилиши керак.


Йиқилганни тепиш керакми ёки видеоси тарқалган машҳурлар ҳақида (таҳлил) - 11 Августа 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 20.10.2021, 03:21\nГлавная » 2013 » Avgust » 11 » Йиқилганни тепиш керакми ёки видеоси тарқалган машҳурлар ҳақида (таҳлил)\nЙиқилганни тепиш керакми ёки видеоси тарқалган машҳурлар ҳақида (таҳлил)\nЭсингизда бўлса, уч-тўрт йил аввал икки санъаткорнинг шахсий муносабатлари акс этган бемаъни лавҳалар қўл телефонларию интернет тармоғи орқали тақалиб кетган, бу “томоша”лардан бехабар одам деярли қолмаганди.\nТехника ҳаддан ташқари ривожланиб кетди. Дунёнинг нариги бурчагида юрган танишингиз билан телефон ёки бошқа алоқа воситалари ёрдамида худди қўшни хонада тургандек эркин, бемалол гаплашиш мумкин. Оламнинг турли нуқталарида юз бераётган воқеа-ҳодисаларни саноқли сониялардан кейин нафақат хабардор бўлиш, балки бевоста кўриш имкони ҳам мавжуд. Илгари фотоаппарат, камера сингари “ажойибот”лар казо-казоларда ёки соҳа мутахассисларида бўлса, эндиликда мактаб ўқувчиси ҳам бемалол қўл телефони орқали синфдошларининг жанжали ҳақида “ҳужжатли фильм” тайёрлаб, интернет тармоғи орқали бутун оламга ёйиши мумкин.\nБир тарафдан бундай қулайликларнинг оммалашиб кетгани ҳар биримизни қувонтиради. Ахир эсда қоларли дамларингизни видеолавҳа ёки суратларга муҳрлаб қўйишни ким истамайди?\nГапни узоқдан бошлавордим. Аслида бошқа нарсани гапирмоқчи эдим. Эсингизда бўлса, уч-тўрт йил аввал икки санъаткорнинг шахсий муносабатлари акс этган бемаъни лавҳалар қўл телефонларию интернет тармоғи орқали тақалиб кетган, бу “томоша”лардан бехабар одам деярли қолмаганди.\nТаассуфки, бундай томошалар шу билан якун топмади. Ўтган йиллар ичида анча-мунча санъаткорларимизнинг обрўсига соя солувчи суратлар турли воситалар орқали тарқалиб улгурди. Албатта, ушбу “томоша”лар қурбони бўлган санъаткорларимизнинг бирови бу лавҳаларни шунчаки сохтакорлик сифатида баҳолади. Бошқа бирови рақибларнинг кўролмаслигига йўйди. Яна кимдир, ўзининг эҳтиётсизлиги учун пушаймонлик билдирди...\nЎтган ишга салавот айтилади. Бугун ўша мавзуни қўзғаб, яна кимларнингдир дилини оғритиш ниятида эмасмиз. Лекин бир савол кўнгилни хира қилади: Нега бундай фотосуратлар, видеолавҳалар сони тобора кўпайиб боряпти? Бунга сабаб нима? Чиндан ҳам рақибларнинг кўролмаслигими, машҳурларнинг эҳтиётсизлигими ёхуд...\nҲа, яна бир мулоҳазани тилга олиб ўтмасак бўлмас. Шоу-бизнесда “қора-пиар” деган атама бор. Айримлар атайин одамларнинг эътиборини тортиш, шов-шув кўтариш мақсадида бундай “томоша”ларни ўзи уюштиради. Бундай тажриба Ғарб шоу-бизнеси учун хос хусусият. Наҳотки, бу иллат энди бизда ҳам авж ола бошлади?\nБиз Шарқ фарзандимиз. Дунё неча бор турланмасин. Илм-фан қанча тараққий этмасин, ўз миллий қиёфамизни асрашимиз лозим. Ибо, ҳаё, андиша халқимизнинг бебаҳо фазилатларидан. Ўзининг ножоиз ҳолати, хатти-ҳаракатларини одамларга ошкор этиш у ёқда турсин, бошқаларнинг айбини элга овоза қилиш ҳам миллатимизга ёт хусусиятлардан саналади.\nШу ўринда бир ривоят ёдга тушади: Қадим замонда бир йигит кўчада кетиб бораётса, бир девор ортида эркак ва аёлнинг суҳбатини эшитиб қолибди. Қараса деворнинг бир туйнуги ҳам бор. Қизиқсиниб, туйнукдан назар солса, бир эркак ва аёл номашруъ иш билан машғул. Йигит аввал индамай кетмоқчи бўлибди. Кейин эса, “кел, булар ким бўлишса ҳам, бошқаларнинг олдида шарманда бўлишмасин мен кўрган бу ҳолатни бошқалар кўрмасин” дея, ердан битта кесак олиб, ҳалиги туйнукни беркитиб кетибди. Қарангки, вақти соати етиб, дунёдан ўтгач, йигитнинг ана шу қилмиши Яратганга хуш келиб, жаннатга дохил бўлган экан.\nАлбатта, бу бир ривоят. Аммо, кимларнинг билиб-билмай қилган хатоларнини оламга ёйиб, шу орқали фойда кўраётган, ҳеч бўлмаганда завқ олаётган кимсалар учун бу ривоят ибрат бўлса қанийди?\nБу билан “юлдузлар”имизни ҳам оқламоқчи эмасман. Улар ўз юриш-туришлари, одоб-ахлоқлари учун бошқалардан кўра кўпроқ масъулият ҳис этишлари лозим. Чунки, ҳар қандай замон ва маконда ёшлар эл назаридаги одамлардан андоза олиб келишган. Уларнинг ҳар бир хатти-ҳаракати элнинг, одамларнинг, айниқса ёш авлоднинг диққат-эътиборида бўлади. Шундай экан, машҳурлик шоҳсупасига кўтарилган ҳар бир замондошимиз қадамини билиб босиши, сўзини ўйлаб гапириши талаб этилади. Акс ҳолда, эл аро мисқоллаб топилган обрў-эътибор ботмонлаб совурилиши бор гап.\nҚолаверса, томошабинга ҳам жингдек айб бор. Тўғри, бу ҳаётда ҳамма адашади. ҳеч ким хатолардан суғурта қилинмаган. Аммо, машҳурларнинг хатосини топиш, уларнинг ҳаётидаги икир-чикирларгача бохабар бўлишга интилиш “вируси” ҳаммада ҳам озми-кўпми учрайди. Менимча, ҳақиқий мухлис учун санъаткорнинг шахсий ҳаётидан кўра унинг ижоди муҳимроқ бўлиши керак. Ҳар бир санъаткор ҳам аслида ҳамма қатори оддий одам, унинг ҳам ҳаёт тарзи бошқаларникидан у қадар фарқланмайди.\nКимнингдир хатосини қидириш, унинг айбини ҳаммага кўз-кўз қилиш, бошқача айтганда йиқилган одамни турғазиш ўрнига тепкилаш бориб турган нодонликдир.\nХуллас, айтмоқчи бўлганимиз шуки, санъаткорлар ҳаёти билан боғлиқ бундай лавҳаларнинг тарқалиши миллий манфаатларимизга, маданиятимиз обрў-эътиборига, ёшларимиз таълим-тарбиясига зиён келтиради холос. Бу масалада томошабин ҳам, санъаткорлар ҳам, ана шундай томошалардан қандайдир манфаат кутаётган кимсалар ҳам кўзларини каттароқ очишлари талаб этилади.\nКатегория: Shou biznes olami | Просмотров: 606 | | Теги: Йиқилганни тепиш керакми ёки видеос | Рейтинг: 5.0/1


Қорақалпоғистонда шамол учириб юборган томларнинг катта қисми — профнастилдан – Газета.uz\nЎтган ҳафта Қорақалпоғистонда кучли шамол учириб юборган томларнинг ярмидан кўпи профнастилдан тайёрланган. Вазият республика прокуратураси томонидан ўрганилмоқда.\n17 июн 2019, 13:38 Жамият\nЎтган ҳафта Қорақалпоғистонда кучли шамол зарар етказган 34 та уй томининг 20 таси профнастилдан тайёрланган, дея хабар қилди Қорақалпоғистон Турар жой-коммунал хизмат кўрсатиш вазирлиги «Газета.uz"га. Қолган 14 та уйнинг томи эса асбест цементли шиферлар билан ёпилган.\n10 та уйнинг томи тўлиқ учириб юборилган, уларнинг 8 таси — профнастилдан, 2 таси эса шифердан. Қолган уйларнинг томлари 10−80 фоиз шикастланган (батафсил статистика).\nЗарар кўрган уйларнинг катта қисми — 8 та уйда 2018 йилда қурилиш-таъмирлаш ишлари олиб борилган (2013 йилда — 5 та уй, 2017 йилда — 4, 2014, 2015 ва 2019 йилларда — 3 тадан, 2016 йилда — 2).\nҚурилиш ва таъмирлаш ишларини «Таъмирлаш-тиклаш хизматлари» ДУК (2 та уй), Azat Invest Story (2), Jayxun Universal Qurulis (2), Qutlimurat Qurilis (2), Nukus Temir Beton (1), Azizbek Nukus (1), Sabina Sayora Kommunal Servis (1), Nukus Guldarxal (1), Qaraqalpaq Awil Jay Qurilis Onlaw (1), Kegeyli Qurilis Montaj (3) ва Prima Nukus (1) компаниялари олиб борган.\n14 июнь куни 20:32 дан 20:38 гача Нукусда ва Қорақалпоғистоннинг бошқа туманларида кучли шамол қайд этилиб, унинг тезлиги 18−23 м/с гача борди. Нукусда шамол 27 та, Хўжайли туманида — 2 та, Шуманайда — 4 та ва Ташиатош туманида — 1 та уйнинг томига шикаст етказди.\nАсосан янги қурилган уйларнинг томлари бинодан қўпорилиб, одамлар ҳаётига хавф туғдирган ҳолда пастга қулаган. Ўтиб кетаётган ва қўйиб кетилган автомобиллар, кўп йиллик дарахтларга зарар етказган.\nЎзбекистон Бош прокуратурасининг «Газета.uz"га хабар қилишича, Қорақалпоғистон прокуратураси вазиятни ўрганмоқда.


Ақли ёруғ, фикри очиқ кишиларга шу сўзларнинг ўзиёқ етарлидур… « Ўзбекистон Халқ Ҳаракати\nАқли ёруғ, фикри очиқ кишиларга шу сўзларнинг ўзиёқ етарлидур…\n25 April 2017 - 9:00\nТАРИХИ МУҲАММАДИЙ — 159\nБАНИ ҲОРИС ҚАБИЛАСИНИНГ ЭЛЧИЛАРИ\nРасулуллоҳ соллаллоҳу алайҳи васаллам Холид ибн Валидни Ҳарс қабиласига юбордилар ва аларга аввал уларни динга даъват этиб, қабул қилмасалар жиҳод қилмоқликларини буюрдилар.\nБулар эрса Нажрондаги насоро арабларига яқин ерда туришар эди. Ҳазрати Холид бу жойга келди эрса, қабила ичига жарчилар тарқатди. Улар туриб:\n— Эй одамлар, Ислом динига кирингларким, мол-жонларинг саломат қолиб, охиратинглар обод бўлгай,— деб қичқирдилар.\nАлар ҳам қабул қилишиб, тўп-тўпи билан Ислом динига киргали туришди. Ҳазрати Холид бошлиқ бутун аскарлар қабила ичига таралиб, аларга Қуръон ўқитиб, Ислом динининг асосларини ўргатдилар.\nБу воқеани баён қилиб Ҳазрати Холид Расулуллоҳга хат ёзди эрса, шундоқ жавоб келди: «Исломга кирган қабилалардан вакиллар олиб, ўзи ҳам тезликда қайтгай».\nБуйруқ келиши билан қабила элчиларини олиб, ҳаммалари Мадинага келдилар. Булар ичида қабила катталаридан Қайс ибн Ҳусайн, Язид ибн Абдулмудон, Язид ибн Мужмул ва бошқа бир неча машҳур раисларидан бор эди. Булар билан кўришгандан сўнгра ўз ихтиёрларича динга кирганлари учун уларга розилик билдирдилар. Улар ҳам Аллоҳга кўп ҳамду сано айтишди.\nБу қабила эрса Исломдан илгари жоҳилият замонида қайси қабила билан уруш қилсалар, у қабилани енгар эдилар. Бу иш араблар ичида машҳур эди. Расулуллоҳ улардан шуни сўраб:\n— Қабила урушларида доим сизлар енгар эдинглар, бунинг сабаби нимадур? — дедилар.\n— Ё Расулуллоҳ, бирлик иттифоқимизни ҳеч вақт бузмадик, бировга зулм қилиб, ўзимиз уруш бошламадик. Мазлумлик ҳолда мажбурлик билан урушга киришдик, хорлик билан яшамоқдан ўлимни ортиқ кўриб, ундан қочмадик, шунинг учун Аллоҳ бизга ёрдам берди, — деганларида, Расулуллоҳ бу сўзни тасдиқ қилдилар.\nСўнгра Қайс ибн Ҳусайнни бутун қабила устига амир қўйиб, қайтмоққа рухсат бердилар.\nБир куни Расулуллоҳ соллаллоҳу алайҳи васаллам саҳобалар билан ўлтириб эдилар, уларга қараб:\n— Энг сўнгги умматларим бошларига бир замон келурким, оч қолган бир тўп кишилар ўртасига қўйилган бир товоқ ошни қандай талашиб есалар, меним умматларимни ҳам бошқалар шундай қилиб ейди, — дедилар.\nБуни эшитган саҳобалардан бирови туриб:\n— Ё Расулаллоҳ, у кундаги умматларингиз озликдан бошқалардан енгилиб, шундоқ кунларга қолғайларму? — деб сўрадилар.\n— Йўқ, ўша кунда ҳам умматларимнинг сонлари кўп, лекин сифатлари йўқдур. Шундоқким, аларда Исломиятга тўғри келмайдиган икки ёмон иш пайдо бўлур. Бириси, хирси дунё, бўлиб, бахил бўлгайлар. Иккинчиси, ўлимдан қўрққайлар. Қачонким ўлимдан қўрқиб, жиҳоддан қочар эканлар, умматларим хорликка қолгай. Бу умматнинг аввали нима билан ривож топган бўлса, энг охири ҳам шу билан ривож олғай, — дедилар.\nАқли ёруғ, фикри очиқ кишиларга шу сўзларнинг ўзиёқ етарлидур. Соллаллоҳу алайҳи васаллам.


Осмони яқин ерлар — Ishonch Gazetasi\nНурота тоғ тизмаси Олой – Туркистон тоғ тизимининг энг ғарбий бўлаги ҳисобланиб, Сангзор водийсидаги Моргузар, Илонўтти, Темурланг дарасидан бошланади. Шимолий Нурота тоғи Қоратов деб номланиб, унинг энг тик чўққиси – Заргарнинг баландлиги 2165 метрга тенг. Жанубий Нурота тоғининг Оқтов деб аталадиган тизмасидаги Тахткўҳ чўққиси денгиз сатҳидан 2005 метр баландликда бўлиб, ҳар иккала тоғ таркибида ҳали кашф этилмаган фойдали қазилмалар, доривор табиий ўсимликлар жуда кўп.\nУшбу тоғларнинг Нурота – Қўшработ кенгликларида академик Яҳё Ғуломов, Пўлат Зоҳидов, О.Рестовцев сингари машҳур археологлар қазишма ишларини амалга оширган.\nБу ҳудудда сувдан унумли фойдаланиш, ҳосилдор ерларни обод қилиш азалдан асосий масала бўлиб келган. Шу боис кўплаб жойларнинг номи булоқ ёки сув йўли билан боғлиқ. Масалан, Қўшработда Булоқбоши, Жомбулоқ, Совуқбулоқ, Ахчобсой, Дуоба, Кўкбулоқ, Сувлиқ, Сойкечар, Бош кориз, Дарасой каби номлар мавжуд. Икки тоғ кенгликларида ранг кўрсаткичларига тааллуқли Оқтов, Қоратов, Кўктепа, Қизилча, Қорақум, Оқтош, Оқтепа, Қорабулоқ сингари топонимик ва этнографик белгиларга эга жойлар ҳам кўп.\nҚўшработ туманининг Қўрғон қишлоғида Қўрғон достончилик мактабининг йирик намояндаси Эргаш Жуманбулбул ўғли туғилиб ўсган. Ўтган асрнинг 1970 йилларида фидойи педагог Ойдин Синдоров улуғ бахшининг ижод намуналари ва бошқа экспонатларни жамлаб, музей ҳолига келтирган. Бу музей таъмирталаб бўлиб қолгани сабабли айни пайтда замонавий андазада янгидан барпо этилмоқда.\nҚўшработдаги йирик қишлоқлардан бири бўлган Жўшда бунёдкорлик ва қурилиш ишлари авжида. Бир қанча янги савдо иншоотлари аҳолига хизмат кўрсатмоқда. Жўшдан Оқмачит қишлоғига бориш тарафда замонавий аҳоли турар жойлари қад ростлаяпти.\nҚадимий Ахчобсой даралари – тарихий ҳудуд. Бу кенгликларда кўплаб жанг-у суронлар бўлиб ўтган. Ҳозирда Жўшдан Арғошқон, Урганжи, Керҳовут, Бозоржой, Оқтош қишлоқларига асфальт йўли ўтқазиляпти. Келгусида фусункор Оқтов ва Қоратов хорижлик сайёҳларни Фозилмон кўлларига чорласа, ажаб эмас.\n– Ушбу бунёдкорлик ишлари одамларни ниҳоятда қувонтирмоқда, – дейди Қўшработ туманидаги Оқтош қишлоғида жойлашган 51-умумтаълим мактаби ўзбек тили ва адабиёти ўқитувчиси Жўрабой Қораев. – Қишлоқ зиёлилари бундай янгиликларни узоқ йиллар орзиқиб кутган эди. Келгусида қишлоқларимиз шаҳардан асло қолишмайдиган бўлади.\nҚўшработлик фахрий ўқитувчи Иброҳим ака Ғойибназаров маънавий-маърифий мавзуда кўплаб мақолалар ёзган. Унинг «Ойдин тунлар қўшиғи» номли китобида шундай сатрлар бор:\nБунда уйлар туташ қурилган,\nБунда осмон жуда ҳам яқин…\n– Бу воқеа ҳеч эсимдан чиқмайди, – деб эслайди кекса муаллим Ҳамза Чинниев. – 1978 йили атоқли адабиётшунос Озод Шарафиддинов бошчилигидаги бир гуруҳ зиёлилар Жўш қишлоғига келишди. Улар орасида Ахчоб қишлоғида туғилиб ўсган адабиётшунос Умрзоқ Ўлжабоев ҳам бор эди. Меҳмонлар аввал Жўш қишлоғини томоша қилишди, кейин қишлоқ кутубхонасига киришди. Қарашса, харобгина кутубхона бўм-бўш, бор китоблар ҳам чанг босиб ётибди. Буни кўрган Озод домла оғир хўрсиниб, китобларнинг чангларини артишга тушди. Бундан таъсирланган хўжалик раҳбари орадан кўп ўтмай кутубхонани таъмирлатиб, обод гўшага айлантирди. Ундан бир неча авлод маънавий озиқ олди. Афсуски, ҳозир у йўқ.\nЭзгуликка қўл ураётган Самарқанд вилояти ва Қўшработ тумани ҳокимлиги бу ерда китоб захирасига бой кутубхона ҳам бунёд этса, китоб ихлосмандларининг маънавий эҳтиёжи қондирилар эди. Ўйлаймизки, бу хайрли иш тез орада амалга ошади.\nЎЗБЕКИСТОН ТУРКИЙ КЕНГАШГА АЪЗО ДАВЛАТЛАР БИЛАН АНЪАНАВИЙ ҲАМКОРЛИКНИ ЯНГИ БОСҚИЧГА…\nТаклиф ўринли деб топилди\nПрезидент ташаббуси кенг қулоч ёймоқда


Жоду қилинган одам ёхуд қош қўяман деб кўз чиқараётган аёллар. - Mehrob.uz\nМақолалар access_time12-декабр, 12:32\naccess_time9-январ, 14:12 visibility1108\nЖамиятимизда кенг тарқаб кeтган, иймонимизга хатари катта бўлган нарсалардан яна бири сeҳр-жодудир. Сеҳр-жоду қиладиган одамга бориш, унга қандайдир амалиёт қилдириш бутунлай нотўғридир. Одамлар орасида сeҳр-жоду билан шуғулланиш ниҳоятда авж олиб кетяпти, бунга кўпроқ аёллар ружу қўйган. Бировнинг жойини, мансабини эгаллаш, ўзининг жойини бировга бeрмаслик, бировнинг хотинини эгаллаш, бировнинг эрини тортиб олиш – одамлар буларнинг барчасига сеҳр-жоду билан эришаман деб ўйлаб, иймонидан айрилиб, охиратини барбод қилишяпти. Аёллар эрини қизғаниб, ноўрин, асоссиз рашк қилиб, бошқалар тортиб олмасин дeб эрини ўқитиб юришади. Бунинг гуноҳлигини айтсангиз, бировга иссиқ-совуқ қилмаяпмиз, сeҳр қилмаяпмиз, дейишади, «иситсам ўзимга иситяпман-ку, домлага ўқитяпман-ку» дeйишди. Уларни билмаган нарса шуки, баъзи уламолар «Бундай ўқитишлар етти мартага борса, жодуга айланади», дeганлар. Жоду қилинган одамда турли салбий ҳолатлар юз беради. Баъзи олимлар «Жоду қилинган одамда бeшта нарсанинг бири ёки ҳаммаси бўлади: кўзи кўр бўлиб қолади, мижози суст бўлиб қолади, камбағал бўлиб қолади, қамалиб қолади, бeшинчиси эса ўлим», дeганлар. Жодуга учраган одам шу бeш нарсанинг бири ёки ҳаммасига учрайди, буни билмаган баъзи жоҳила, илмдан бeхабар аёллар эримни қизғанаман деб, гўё оилани сақлаб қоламан деб шу ишларни қилиб юради, дуч келган, кимлиги, илмий савияси, ақийдаси номаълум одамларга бориб, улар айтган пулларни бeриб, эрларини ўқитиб юришибди. Билиб-билмай бир куни бошига шу бeшта нарсанинг бири кeлганида кeйин пушаймон бўлиб қолишади. «Эрим уйда ўтирсин» дeб ўқитишади, аммо эри бир кун уйда ўтириб қолса, бунга ҳам чидай олмайди, «Кўчага чиқиб бориб, ишлаб пул топиб кел», дeйишади. Демак, мақсади эрининг уйида ўтириши эмас экан, балки унинг топганига қаноат қилмай, бировга сарфлаяпти деб ёмон гумон қилган учун уйда ўтирсин деб жоду қилган, энди эса унга тоқат қила олмай, бориб пул топинг, дейишяпти. Оиламни сақлаб қоламан деб қилаётган ҳаракатлари оқибатида куфрга кетиб қолиб, айнан никоҳига путур етишига ақли етмайдиган одамлар кўпайиб кетяпти, азизлар.\n«Ҳалок қилувчи етти нарсадан сақланинглар: Аллоҳга ширк кeлтириш; сeҳр-жоду қилиш; ноҳақ одам ўлдириш; рибохўрлик; етимнинг молини ейиш; жанг майдонидан қочиш; покиза аёлларни зинода туҳмат қилиш».


Мақола топилди: 56 та\n2. Халқаро видеоанжуман: Наманган ва Свердловск дўхтирлари нималарни муҳокама қилди?\n4. Наманганлик шифокорлар жаҳонни забт этмоқда\n5. Қардош Туркия Ҳотам Мамадалиев нигоҳида!\n6. НамДУда инновация: "Электрон деканат" қандай тизим?\n7. Ҳайитга муносиб туҳфа: "Ҳидоя" талабалари янги бинода!\n8. Наманган коллежларида коррупцияга қарши кураш бошланди\n9. Президент мактабига синовлар бошланди\n10. Наманганда халқаро Ислом академияси анжумани бошланди\n11. O'zLiDeP Наманганда нималарга эриша олди?\n13. Хушхабар: Наманган мактаблари республика рейтингида биринчи!\nҚувонарлиси, ҳудудлар бўйича миллий рейтингда Хоразм ва Навоий каби ҳудудларни ортда қолдирган Наманган вилояти халқ таълими тизими фахрли биринчи ўринда эътироф этилди. “Топ-20 талик”ка эса вилоятнинг 4 та мактаби киритилди.\n15. Партия сайёр қабули: Уйчида тўпланиб қолган муаммоларга ечим топилди


АҚШ давлат котиби: "Ўзбекистонда диний эркинлик билан боғлиқ (...)\nАҚШ давлат котиби: "Ўзбекистонда диний эркинлик билан боғлиқ вазиятни яхшилаш бўйича жиддий қадамлар қўйилди"\nАҚШ Давлат департаменти 2020 йил 10 июнь куни диний эркинлик соҳасида 2019 йил учун навбатдаги маърузани эълон қилди. Унда дунёда эътиқод эркинлиги ҳолати баҳоланган, деб хабар бермоқда «Дунё» АА мухбири манбасига асосланиб.\nҲужжат ҳар йили нашр этилади ва унинг асосида АҚШ Давлат котиби у ёки бу мамлакатни «алоҳида хавотир уйғотувчи давлатлар» рўйхатига қўшиш тўғрисида қарор қабул қилади.\nДавлат котиби Майкл Помпео ҳисоботни тақдим этар экан, АҚШ ташқи сиёсати кун тартибида диний эркинликни таъминлаш масаласи устувор эканини таъкидлади ва бир қатор мамлакатлардаги ҳолатга баҳо берди.\nХабар қилинишича, диний эркинлик соҳасидаги ижобий натижалар ҳақида сўзлар экан, Давлат департаменти раҳбари Ўзбекистонда эришилган ўзгаришни алоҳида қайд этган.\n«Ўзбекистонда диний эркинлик билан боғлиқ вазиятни яхшилаш бўйича жиддий қадамлар қўйилди ва бу қадамлар давом этмоқда. Жорий йил бошида мамлакатда бўлганимда, диний етакчилар билан ажойиб суҳбат қилган эдим», – деди Майкл Помпео.\n«Биз 2019 йилда рўйхатдан ўтмаган диний гуруҳларга қарши бирорта ҳам ҳуқуқ-тартибот рейдини қайд этмадик, 2018 йил билан солиштирганда бу кўрсаткич 114 тани, 2017 йилга нисбатан эса 240 тани ташкил қилган. Бу улкан муваффақият, ҳақиқий ўзгариш», дея таъкидлади АҚШ Давлат котиби.\nДиний эркинлик соҳасидаги махсус топшириқлар бўйича элчи Самуэл Браунбек алоҳида сўзга чиқиб, қатор ўзгаришлар туфайли Ўзбекистон диний эркинлик соҳасида “алоҳида ташвиш уйғотувчи давлатлар” рўйхатидан чиқарилганини таъкидлади.\nЭслатиб ўтамиз, 2018 йил декабрь ойида Давлат департаменти раҳбари ўз қарори билан Ўзбекистонни ушбу тоифадан расман чиқарган ва шу билан мамлакатнинг диний эркинликни таъминлаш борасидаги салмоқли ютуқларини эътироф этган эди.\nМаърузанинг эълон қилинишига изоҳ берар экан, АҚШнинг Халқаро диний эркинликлар бўйича комиссияси раиси ўринбосари Надин Маенза диний эркинликни таъминлаш борасида саноқли давлатлар Ўзбекистон каби чораларни кўраётганини таъкидлади.\n«Давлат департаменти раҳбари томонидан Ўзбекистондаги ўзгариш ва ютуқлар эътироф этилганини кўриш қувонарли», деди Надин Маенза.\n«Виждон эркинлиги ва диний ташкилотлар тўғрисида»ги янги қонун лойиҳасини ишлаб чиқишда фаол иштирок этаётган Бригам Янг университети Халқаро ҳуқуқий ва диний тадқиқотлар маркази директори ўринбосари Элизабет Кларк ҳам Ўзбекистоннинг мазкур соҳадаги ютуқларини юқори баҳолади.\n«Ўзбекистонга диний эркинликни таъминлаш борасидаги саъй-ҳаракатлари учун ҳақиқатан ҳам муносиб эътибор берилмоқда», дея қайд этди Элизабет Кларк.


Бобур Элмуродов. Виждон «жуғрофия»си (2011) | www.ziyouz.uz\nБош саҳифа МатбуотҲозирги давр матбуотиБобур Элмуродов. Виждон «жуғрофия»си (2011)\nБир куни Барон Мюнхаузен ботқоққа ботиб колди. Унинг илкис чинқириғидан чангалзорда уймаланиб ётган қушлар галаси “дув” этиб юқорилади. Зах ҳиди анқиган қуюқ лой танасини комига тортар, ботқоқ баронга фақат додлаш имконини берарди, холос.\nБарон саросимада қолди. Ҳаётга юмор кўзи билан қарайдиган бу жаноб қутилишга ҳаракат қила бошлади. У ўнг қўлини ботқоқдан чиқариб, сочларини маҳкам ушлади-да, юқорига қараб торта бошлади. Ниҳоят, озодликка эришди. Барон ўзини ўзи қутқарган эди.\nБу — мен кўрган мултфильмлар ичида энг эсда қоларлиси. Аввалига у мактабда, иншодан юқори баҳо олишимга ёрдам берди. Мен ўзимга ўзим халоскорлик қилдим. Кейин эса, мултфильм мазмунини шифохонада ётган бемор дўстимга айтиб бермагунимча бу тўғрида ўйламадим ҳам.\nБемор дўстим мени диққат билан тинглади, аммо ҳеч нарса демади. Каравот узра чўзилган оғир танасини кўрпага буркаб, юзини чойшаб билан беркитди. Унинг бу ҳолати ички бир ғалаён билан курашаётган кишини эслатарди.\nОрадан бир ҳафта ўтгач, бемор дўстимни яна йўқладим. Хонасида йўқ. Шифохона боғида юрган экан. Гапимиз узоққа чўзилди. “Оббо, Барон-ей, шунақа гаплар дегин”, дейди у ҳар гапида. Ўшандан бери қаерда касаллик тўғрисида гап бошланса, у ҳамманинг эътиборини менга қаратиб: “Бир сафар қаттиқ бетоб бўлганимда мени шу дўстим тузатган”, деб одамни хижолат қилади. Хуллас, Барон ҳақидаги афсона иккинчи бор коримга яради.\nБиз атрофимиздаги кўпгина нарсаларга бир ёқлама кўз билан қарашга ўрганиб қолганмиз. Буни тан олиш қийин, аммо шундай. Битта фикр сиз идрок этмаган иккинчи бир масалага алоқадор бўлиб қолиши ҳеч гап эмас. Худди халқ мақоллари сингари. Уни адабиётшунос ҳам, иқтисодчи, тижоратчи ҳам бемалол ишлатаверади. Масалан, меҳнат қуроли бўлмиш болтани олайлик. Уни фақат ўтин ёришга мўлжалланган асбоб деб ўйлардим. Бир гал ёғочдан ҳайкал ясаётган уста у билан шундай нозик ишларни бажараётганини кўрганимда, болта кўзимга санъат қуроли бўлиб кўринди.\n“Абдуллажон” фильми қаҳрамонларидан бири далада кетмон билан ер чопаётган эди. Чарчадими, зерикдими, хуллас, кетмоннинг лойини қоқди-да, унга сакраб миниб, бозорга учиб кетди. Шу дақиқадан бошлаб кетмон меҳнат қуроли вазифасидан бўшаб, транспорт воситасига айланди.\n“Алкимёгар” асари қаҳрамони Сантьяго доим ўзи билан қалин муқовали китоб олиб юрарди. Ўқиш учун олиб юрарди десангиз, озроқ янглишасиз. Тўғри, китоб баъзида ўқиларди ҳам. Кўпроқ эса — уйқу келганда ёстиқ ўрнини босарди.\nҚишлоғимизда Нафас бобо деган нуроний бор. Ҳамма ишларини ҳассаси билан ҳал қилади. Масалан, ҳассаси билан баландроқ дарахтдан ўрик қоқади. Жаҳли чиқиб кетса, яқиндагина тухумдан чиққан жўжаларини пойлаб юрган очкўз мушукка қараб отади. Кеч кирганда икки табақали ёғоч дарвозасини ёпиб, илмоқларини ҳассаси билан «қулфлайди». Шу тариқа асосан таяниб юриш мақсадида ясалган ҳасса, ҳеч бир қўшимчасиз бошқа юмушларни ҳам бажариб кетаверади.\nЎзимнинг ҳаётимдан ҳам мисоллар келтирай. Қишлоқда бошимга қалпоқ кийиб юрардим. У бошимни офтобдан ҳимоя қилади. Лекин мен ундан бошқа мақсадларда, масалан ёнғоқ, олма теришда, узум узишда ҳам фойдаланардим. Сиз ҳам худди шундай қилган бўлишингиз керак.\nКўряпсизки, мен танлаган мавзу жуда жиддий. Лекин, ишончим комилки, сиз ҳозир менинг кўз билан кўриш, қўл билан ушлаш мумкин бўлган айрим нарсаларнинг иккинчи томони ҳақида мулоҳаза юритаётганимни сезиб турибсиз. Мавзу ниҳоятда давомий ва уни биз ўзимизга одатий бўлиб кўринган жавоблар билан ҳам алмаштиришимиз қийин иш эмас. Мен фикримни маҳкам ушлаб туриш учун айни шароит тақозо қилган бир мақолни келтираман. Масалан, “Етти ўлчаб, бир кес”. Хаёлимда мен бутунлай ҳақман ва мен келтирган мақолни ҳеч ким инкор этмайди. Аммо бу тўғрида ўйлай бошлаганимдаёқ, янглишганим ўзимга ошкор бўлиб қолади. Негаки, мен ҳар қандай тўғри мулоҳазага қарши иккинчи бир фикр ҳам борлигини эътибордан четда қолдирибман. Мана, мен келтирган мақолнинг кушандаси: “Ўйчи ўйлаб ўтиргунча, таваккалчи ишини битиради”. Эътироз билдириб кўринг-чи.\nМенда ҳамма бир овоздан тўғри деб қабул қилган ҳар битта қарашга эътироз билдириш истаги йўқ. Аммо ўзим жавоб излаган саволларни яшириб ўтириш ниятим ҳам йўқ. Масалан, бир мавзу ҳақида анчадан бери ўйлаб юраман. Адабиётда “бадиий асар қаҳрамони” деган тушунча бор. Бу қаҳрамон ҳаётдаги реал одамдан кескин фарқ қилади. Ҳаётда катта ва жиддий ишларни амалга ошириб, одамлар меҳрини қозонган кишиларни қаҳрамон деб аташади. Адабиётда эса бундай эмас. Асар қаҳрамони жамиятга тариқча нафи тегмайдиган тепса тебранмас бўлиши ҳам мумкин. Аммо у, барибир, асар қаҳрамони. Хўш, бунга нима дейсиз?\nҲар гал уйга қайтганимда, ҳамқишлоқлар билан суҳбатлашишга иштиёқим ошади. Қишлоқ умуман бошқача. Одамлар энг мураккаб нарсалар тўғрисида ҳам кўп бош қотириб ўтиришмайди, ҳар қандай муаммонинг соддагина ечимини топа олишади. Масалан, сиз уларга “Дунёнинг фалон жойида одамларнинг қон босими кўтарилиб кетибди”, десангиз, улар кўк чойни мириқиб симиришар экан: “Шунақа де, ҳадеб духтурларни безовта қилмай, вақти-вақти билан кийик ўтидан чой дамлаб ичишсин, айтиб қўй”, дейишади хотиржам.\nЯқинда таниш бир киши билан тортишиб қолдим. Мен ундан:\n— Виждон қаерда ўзи?,— деб сўрадим.\n— Виждон дейсанми, у юракка яқин жойда, — деди у.\n— Ундай бўлса, юракнинг безовта бўлгани — виждоннинг қийналгани экан-да? — қайта сўрадим.\n— Шундай,— деди у ишонч билан.\nБу — унинг фикри. Менинг фикрим эса бошқачароқ. Назаримда, масаланинг иккинчи томони бўш қолиб кетмоқда. Нега дейсизми, эшитинг.\nНафас бобонинг юрагини операция қилишди. Ўзининг айтишича, юрагининг ярми энди сунъий эмиш. Демак, бобонинг виждони ҳам яримлаб қолибди-да. Лекин чол ўзгаргани йўқ. Ҳар доимгидай, одамларга яхшилик қилиш билан банд. Худди бошқа иш қўлидан келмагандай. Энди айтингчи, виждони бут бўлмаган киши қандай қилиб одамларга яхшилик қилсин. Демак, виждон юракда эмас. Унинг аниқ манзили номаълум. Мен кўпдан бери ўзимнинг шу саволимга жавоб излайман. Атрофимдагилардан, ўзимдан…\n← Аввалги Аввалги Баҳодир Карим. Олимнинг ҳароратли сўзи (2011)\nКейинги → Кейинги: Бойбўта Дўстқораев. Буюк мутафаккир


Президент Трамп: "Техасдаги ҳужумчи руҳий хаста" - BBC News O'zbek\nҲужумчининг нима сабабдан қотиллик содир этгани номаълум\nДональд Трамп Техасдаги отишмага изоҳ бераркан уни мамалакатдаги қуролларни эркин сотишга боғламаслик кераклигини урғулаган. У Америкадаги руҳий хасталиклар билан боғлиқ муаммолар бу каби хунрезликларнинг келиб чиқишига сабаб бўлаётганни айтган. Маҳаллий матбуот ҳужумчини диндорларни ёмон кўрган атеист бўлганини ёзмоқда.\n"Мамлакатимизда руҳий хасталиклар билан боғлиқ жуда ҳам кўп муаммолар бор, бу у (ҳужум) қуроллар сотилиши билан боғлиқ эмас", деган Трамп Осиё давлатларига қилаётган сафари давомида.\nЯкшанба куни АҚШнинг Техас штатидаги баптистлар черковида қуролли шахснинг ўт очиши натижасида камида 26 киши ҳалок бўлган, ўнлаб одамлар яраланган.\nҲодисага террорчилик ҳужуми деч тасниф берилмаган.\nТехасдаги отишмада камида 26 киши ҳалок бўлди\nМаҳаллий аҳоли вакиллари жиноятчини қувиб етишган ва уни қуролсизлантиришган.\nТехасдаги ҳужумда икки америкаликнинг ўзини қаҳрамонларча тутгани айтилмоқда. Улардан бири Жонни Лангендорфф маҳаллий Ksat.com телеканалига бошқа эркаклар билан гумондорнинг орқасидан қувганини айтиб берган.\n"Ўқ овозлари эшитилган чорраҳага келдим. икки одамнинг отишаётганини кўрдим, биттаси шу ерлик эди. У жуда ҳам хавотирланган ҳолда, қўлида қурол билан машинам олдига югириб келди. Нима бўлганини қисқа қилиб тушунтирди. Машинамга ўтирди, шунда мен ҳаракат қилиш кераклигини тушундим", дейди Жонни.\nУнинг айтишича, икковлон ҳужумчининг машинаси ортидан соатига 150 км тезлик билан қува бошлаган. Қувиш ҳужумчи машина бошқарувини йўқотгунга қадар давом этган.\n"Полиция етиб келгунча биз уни нишонда ушлаб турдик", деган у.\nҲужумчини яна ким қувгани ҳақида ҳозирча ҳеч нарса маълум эмас,\nГумондор ҳужумчи машинасида ўлик ҳолатда топилган. Унинг номаълум шахслар билан отишмага киришганда олган жароҳатлари натижасида ёки ўзини отиб ҳалок бўлгани номаълум.\nМашинада кўп қурол топилган.\nҲужумчини қувган Лангендорффнинг Facebookдаги саҳифаси миннатдорчилик ва қўллаб-қувватланган изоҳларга тўлиб тошган.\nЧерков жамоасига ҳужум қилган шахс ҳақида полиция, фақат унинг ёш ва оқ танли америкалик эканлигини айтмоқда.\nБироқ Америка матбуоти унинг исми ва ёшини ҳам ёзмоқда. Девин Патрик Келли, 26 ёшда.\nПатрик Келли 2014 йили хотини ва боласига жисмоний зўравонлик қилишда айбланган ва ҳарбий хизматдан истеъвога чиқарилган.\nЖиноят сабаблари ҳозирча номаълум. Маҳаллий матбуотнинг ёзишича, Келли диндорлар ва черковдагиларга нисбатан душманона кайфиятда юрган атеист бўлган. У бир неча маробата насроний дини ҳақида кескин фикрлар билдирган.\nСурат манбаси, TWITTER/MAXMASSEY\nҲужум содир бўлган черков\nЯкшанба куни Техас штатидаги Садерланд-Спрингс шаҳарчасидаги баптистлар черковидаги отишма натижасида камида 26 киши ҳалок бўлган.\nҲужум қилувчи винтовка билан қуролланган бўлган.\nУилсон округи полиция комиссари Алберт Геймз ҳужумчи ҳодиса жойини машинада тарк этганини ва кейинчалик унда ўлик ҳолда ётганини тасдиқлади.\nШтат губернатори Уилсон Алберт ҳодисани Техас штати тарихидаги энг қонли оммавий қотиллик деди.


Биринчи марта хитойлик аёл фазогир очиқ коинотга чиқди\nХитойлик аёл фазогир Ван Япинг очиқ коинотга чиққан биринчи хитойлик аёл бўлди. Бу ҳақда “Синьхуа” ахборот агентлиги хабар берди.\nХитойнинг бошқарилувчи космонавтика дастури девонхонасида маълум қилинишича, 7 ноябрда “Тяньгун” коинот станцияси экипажи очиқ коинотга чиқди. Фазогирлар станция ташқарисида 6,5 соат бўлишган ва бу вақт ичида ўз олдиларига қўйилган барча вазифани бажаришган.\nВан Япинг очиқ коинотга экипаж сардори Чжай Чжиган билан бирга чиққан. Эътиборлиси, айнан Чжиган 13 йил аввал очиқ коинотга чиққан биринчи хитойлик фазогир бўлган. Бу унинг очиқ коинотга иккинчи чиқиши ҳисобланади.\nЭкипажнинг учинчи аъзоси Е Гуанфу бу вақтда станцияда қолган ва ҳамкасблари билан алоқа канали бўйича ўзаро ҳаракат қилган.\nФазогирлар очиқ коинотда станциянинг асосий модули “Тяньхэ”нинг роботлаштирилган манипуляторини келгусида станцияга келтириладиган “Вэньтянь” роботлаштирилган манипулятори билан алоқа қилиши учун мўлжалланган қурилмани ўрнатишган.\nСтанцияда ҳозирда фаолият олиб бораётган уч фазогир ҳам унга октябрда “Шэньчжоу-13” кемасида келган. Уларнинг миссияси 6 ой давом этади.\nТаъкидланишича, фазогирларнинг очиқ коинотга яна чиқиши режалаштирилган.\nХитой ўз коинот станциясини 2022 йилда қуриб битказмоқчи. Станциянинг асосий модулига яна 6 та парвозни амалга ошириш режалаштирилган. Асосий модулга яна иккита лаборатория модулини бириктириш кўзда тутилган.\n“Тяньгун” станциясининг оғирлиги қуриб битказилгач, 90 тоннага яқинни ташкил қилади. У Халқаро коинот станциясидан 5 марта кичикроқ бўлади ва доимий асосда 3 фазогирни, экипажлар алмашганда эса 6 фазогирни қабул қила олади.\nСтанциянинг хизмат қилиш муддати 10 йилга яқинни ташкил қилади.\nТарихда очиқ коинотга чиққан биринчи аёл фазогир собиқ иттифоқ вакили Светлана Савицкая ҳисобланади. У 1984 йил 25 июлда “Салют-7” орбитал станциясининг ташқарисига чиқиб, очиқ коинотда 3 соат 35 дақиқа вақт ўтказган.


30 одимда фарзанд тарбияси “5 - одим” - Ўзбек тили - Солим ибн Мозий\nPDF 564.7 KB 2019-05-02\n5 - одим\n1. Болажонларга саҳобалар, солиҳ инсонлар ва уламоларнинг ҳикояларини айтиб бермоқ;\n2. Ҳар бир яхши ишда кўриб тақлид қилсинлар дея уларни ёнимизда олиб юришимиз. Масалан, болажонларни ўзимиз билан жамоат намозларига масжидга олиб бормоғимиз;\n3. Ёшларига муносиб бўлган фойдали исломий аудиоларни эшиттирмоқ;\n4. Намоз ўқиш, садақа бериш каби баъзи ибодатларни болажонларнинг кўз ўнгида қилмоқ.


«ЙИЛНИНГ ЭНГ НАМУНАЛИ БОЛАЛАР МУСИҚА ВА САНЪАТ МАКТАБИ» - Ўзбекистон овози газетаси\n«ЙИЛНИНГ ЭНГ НАМУНАЛИ БОЛАЛАР МУСИҚА ВА САНЪАТ МАКТАБИ»\nреспублика кўрик-танлови якунланди\nХалқ таълими вазирлиги томонидан пойтахтимизнинг Мирзо Улуғбек туманидаги 20-болалар мусиқа ва санъат мактабида «Болалар мусиқа ва санъат мактабларида яратилаётган замонавий шароитлар ва ўқувчи-ёшларнинг халқаро танловларда муваффақиятли иштироки» мавзуида матбуот анжумани ўтказилди.\nУнда тизимда олиб борилаётган ишлар ҳамда эришилаётган ютуқлар ҳақида атрофлича маълумот берилди.\n2008 йилгача болалар мусиқа ва санъат мактабларида 9 йўналиш мавжуд бўлган, — деди Халқ таълими вазири ўринбосари Дилшод Кенжаев. — Кейинги йилларда ўқув дастурларига театр санъати, тасвирий санъат, амалий санъат, академик хонандалик йўналишлари ҳам киритилди. Бугунги кунда болалар мусиқа ва санъат мактабларида 13 йўналишда 53 ихтисослик бўйича ўқувчиларга мусиқа ва санъат сирлари ўргатилмоқда.\nНатижада ўқувчилар қамрови 1,5 баробарга ортди. 2008 йилда болалар мусиқа ва санъат мактабларида республика бўйича жами 38034 нафар ўқувчи таълим олган бўлса, бу йил уларнинг сони 58013 нафарга етди.\n2015 йилнинг ўтган даври мобайнида истеъдодли ёшларимиздан 115 нафари Франция, Италия, Германия, Буюк Британия, Руминия, Россия, Озарбайжон, Латвия каби давлатларда ўтказилган турли нуфузли халқаро танловларда қатнашиб, ғолибликни қўлга киритди.\nМатбуот анжуманида «Йилнинг энг намунали болалар мусиқа ва санъат мактаби» кўрик-танлови ғолибларини тақдирлаш маросими ҳам бўлиб ўтди. Ҳайъат аъзолари қарорига кўра, 3-ўрин Тошкент шаҳар 12-болалар мусиқа ва санъат мактабига, 2-ўрин Фарғона шаҳридаги 4- ва Тошкент шаҳридаги 14-болалар мусиқа ва санъат мактабига насиб этди. 1-ўринга эса Тошкент шаҳридаги 20-болалар мусиқа ва санъат мактаби лойиқ топилди.\nБу муассаса ўқувчилари 50 га яқин кўрик-танловда иштирок этиб, уларнинг деярли барчасида нуфузли ўринларни қўлга киритди. Шулардан ўнга яқини халқаро миқёсдаги танловлардир.\nСуратда: Австрияда бўлиб ўтган «SALZBURG STARS» халқаро мусиқа фестивали ғолиби, Тошкент шаҳридаги 20-болалар мусиқа ва санъат мактаби 2-синф ўқувчиси Севинч Мирғуломова ўқитувчиси Гулнора Хаминтова билан машғулот пайтида.